CEO muda, Dr. Idzu Saujana disalah anggap budak ‘intern’
Oleh KOSMO!

13 Februari 2023, 5:34 pm
PETALING JAYA – “Terpaksa pakai cermin mata supaya nampak lebih tua disebabkan ada yang menganggap saya sebagai pelajar praktikal atas faktor usia masih muda.”
Demikian pendedahan penyanyi kumpulan nasyid Saujana juga ahli perniagaan Dr. Idzu Baharin, 42, mengimbau perjalanan kariernya sebagai usahawan pada usia muda.
Idzu menerima pengiktirafan daripada agensi kerajaan, Malaysian Technology Development Corporation (MTDC) iaitu MTDC Symbiosis Company Award, baru-baru ini.
Idzu berkata, anugerah diterima berdasarkan pencapaian membangunkan teknologi penyelidikan perubatan menerusi empayar perniagaan dibina, Cell Tissue Technology Sdn. Bhd. sejak 12 tahun lalu.
“Anugerah ini membuatkan saya mengimbau kembali 12 tahun lalu sewaktu saya bermula dengan dua kakitangan. Jadi, untuk berada pada tahap hari ini saya tetap bermula dari bawah. Ketika itu, di pejabat hanya ada satu bilik dan meja saja. Kami berkongsi pejabat di Universiti Kebangsaan Malaysia (UKM) sebab anak syarikat universiti berkenaan.
“Saya memang sangat baru dan masih lagi berusia dalam lingkungan 20-an. Saya dilantik oleh UKM untuk menjadi Ketua Pegawai Eksekutif (CEO) kepada syarikat saya sekarang ini.

“Nak dijadikan cerita, ketika itu juga saya terpaksa memakai cermin mata supaya nampak lebih tua disebabkan ada yang menganggap saya sebagai pelajar praktikal atas faktor usia masih muda,” katanya.
Menurutnya, perjalanan dilalui bukan mudah apatah lagi dia memulakan kerjaya sebagai doktor perubatan.
Apa yang lebih membanggakan, Idzu sudah memiliki wisma dan makmal bertaraf Good Manufacturing Practice (GMP) sendiri yang disahkan oleh Kementerian Kesihatan Malaysia (KKM).
“Saya daripada bidang perubatan hendak terjun bidang penyelidikan perubatan pun tak mudah dan sesuatu yang baharu bagi saya. Saya positif dan percaya bahawa ia adalah proses yang perlu dilalui untuk terus berkembang supaya dapat memberi manfaat kepada orang ramai.
“Berkat kesabaran, antara kejayaan kami sudah ada wisma, makmal bertaraf GMP yang boleh menghasilkan produk berteknologi tinggi untuk kegunaan pesakit,” katanya.
Dalam masa sama, syarikatnya juga baharu dinobatkan Millionaire Circle oleh Richworks bersama syarikat bumiputera yang mencapai jualan puluhan dan ratusan juta.
“Saya sudah 12 tahun mengemudi dan berada dalam bidang kejuruteraan tisu ini. Syarikat kami adalah yang pertama membuat bisnes sebegini dan diiktiraf Malaysia Book of Records (MBOR),” katanya yang akan bercadang muncul dengan konsert bertemu peminat tidak lama lagi. – KOSMO! ONLINE


Elok, sempurna bayi, kenapa buang?
Oleh NOR AINNA HAMZAH

13 Februari 2023, 4:34 pm
KUALA PILAH – Penduduk di Kampung Sri Jemapoh, di sini, terkejut apabila buat kali pertama dalam sejarah penempatan berkenaan kejadian buang bayi berlaku lebih-lebih lagi di masjid.
Lebih memilukan ialah apabila bayi perempuan yang dibuang di pekarangan Masjid Kariah Sri Jemapoh itu berada dalam keadaan elok, sempurna serta cukup sifatnya.
Menurut ahli jawatankuasa masjid, Shariza Sharif, 55, yang juga merupakan pesara tentera, kehadiran bungkusan itu disedari oleh tiga remaja yang sedang bergotong-royong membersihkan tembok masjid untuk kerja-kerja mengecat yang akan dijalankan dalam masa terdekat.
“Remaja ni sembur air paip ke tembok masjid sekitar pukul 3.30 petang dan tak lama selepas itu ternampak bungkusan di tepi sudut pagar masjid yang terletak berhampiran dengan pintu masuk. Sebaik melihat ke dalam bungkusan itu terdapat kotak.
“Bila dibuka mereka terkejut bila melihat mayat bayi di dalamnya. Mereka segera memaklumkan kepada bapa mereka dan satu laporan polis dibuat. Saya pun datang ke masjid pada waktu petang berkenaan setelah mendapat tahu ada bayi dibuang di masjid,” katanya ketika ditemui di Masjid Kariah Sri Jemapoh, di sini, hari ini
Ujar Shariza lagi, dia berasa kecewa dan kesal apabila bayi yang dalam keadaan elok dan sempurna seperti itu dibuang begitu sahaja sedangkan ramai lagi individu yang tidak berpeluang mempunyai anak menanti dikurniakan anak.

Menurutnya, lebih elok anak berkenaan diserahkan dalam keadaan baik kepada mana-mana pihak mahupun agensi dan bukan dalam keadaan seperti itu sudah tidak bernyawa.
“Sejak masjid ini didirikan pada tahun 1967, belum pernah lagi kejadian seperti ini berlaku dan kita harap agar pelakunya segera dapat dikesan,” katanya.
Media semalam melaporkan mayat seorang bayi perempuan ditemukan di perkarangan Masjid Kariah Kampung Sri Jemapoh, Juasseh, di sini, 4.35 petang semalam.- KOSMO! ONLINE


98 kolam sumber air alternatif di Selangor
Oleh ISKANDAR SHAH MOHAMED

13 Februari 2023, 4:49 pm
SHAH ALAM – Sebanyak 98 kolam sumber air alternatif dikenal pasti berpotensi menjadi sumber air mentah tambahan di Selangor.
Lembaga Urus Air Selangor (LUAS) berkata, sebanyak 20 daripada kolam itu telah diwartakan sebagai zon perlindungan bagi kawalan mengikut Seksyen 48 Enakmen LUAS 1999.
“Baki jumlah itu pula sedang diwartakan supaya semua kolam alternatif berkenaan dapat disiap siagakan ketika diperlukan.
“Kolam ini sentiasa dipantau LUAS bagi mengelak gangguan dan kerosakan terhadap kualiti serta kuantitinya,” katanya dalam kenyataan hari ini.
Minggu lalu, kerajaan Selangor menerusi inisiatif Skim Jaminan Air Mentah (SJAM) akan membina infrastruktur khas bagi mengalirkan sumber air mentah dari kolam secara lebih sistematik ke Selangor, Kuala Lumpur dan Putrajaya bagi menangani masalah kualiti dan kuantiti sumber air.
Pengerusi Jawatankuasa Tetap Infrastruktur dan Pertanian negeri, Izham Hashim dipetik memaklumkan, kemudahan itu meliputi pemasangan pam berkapasiti 3,000 juta liter sehari (JLH), pembinaan rumah pam, paip air mentah dan struktur pintu air boleh laras yang dikawal secara automatik di Sungai Selangor.

Menurut LUAS, pihaknya turut telah menjalankan pemantauan satu daripada kolam itu di Tasik Biru, Kundang.
“Semakan yang dijalankan bersama Majlis Perbandaran Selayang (MPS) itu bagi melihat kerja-kerja yang perlu dilaksanakan.
“Langkah itu bagi menangani masalah air tasik melimpah dan ‘backflow’ (aliran semula),” ujarnya. – KOSMO! ONLINE


Tujuh lelaki, seorang wanita dicekup terlibat judi dalam talian
Oleh CHERINE JON

13 Februari 2023, 4:42 pm
KUCHING – Seramai tujuh orang lelaki dan seorang wanita ditangkap kerana disyaki terlibat dalam kegiatan perjudian dalam talian.
Ketua Polis Daerah Kuching, Asisten Komisioner Ahsmon Bajah berkata kesemua warga tempatan itu dicekup menerusi lapan Operasi Dadu pada 6 hingga 12 Februari lalu.
Katanya operasi dijalankan oleh Cawangan D7 Bahagian Siasatan Jenayah Ibu Pejabat Polis Daerah (IPD) Kuching dan Ibu Pejabat Polis Kontinjen (IPK) Sarawak di sekitar daerah ini terutama di kawasan pentadbiran Balai Polis Gita.
“Sebanyak lapan kertas siasatan telah dibuka dan disiasat di bawah Seksyen 4(1) (c) Akta Rumah Judi Terbuka 1953 iaitu perjudian dalam talian.
“Sabit kesalahan boleh didenda minimum RM5,000 sehingga RM50,000 dan penjara sehingga tiga tahun,” katanya dalam kenyataan, hari ini.
Ahsmon menambah turut dirampas wang tunai berjumlah RM649 dan lapan unit telefon bimbit serta beberapa keping keratan kertas bertulis kata laluan dan angka.

Justeru, beliau mengalu-alukan sebarang maklumat daripada orang awam berkaitan aktiviti perjudian di Daerah Kuching dan boleh disalurkan di balai polis yang berhampiran. – KOSMO! ONLINE


Johor jangka raih pelaburan asing baharu cecah RM15 bilion
Oleh KOSMO!

13 Februari 2023, 4:47 pm
PETALING JAYA – Kerajaan Negeri Johor dijangka meraih beberapa pelaburan asing baharu bernilai RM15 bilion.
Menteri Besar, Datuk Onn Hafiz Ghazi berkata, ia hasil pertemuan dengan beberapa wakil syarikat antarabangsa dalam lawatan rasminya selama tiga hari ke Singapura bermula semalam.
Katanya, pelaburan tersebut mampu memberi peluang pekerjaan berpendapatan tinggi kepada rakyat Johor.
“Syukur Alhamdulillah, saya telah memulakan lawatan rasmi selama tiga hari ke Singapura, bertujuan untuk meningkatkan lagi hubungan baik antara negara republik itu dengan negeri Johor.
“Saya juga telah mengadakan pertemuan dengan beberapa syarikat antarabangsa yang berpengkalan di Singapura, termasuklah AirTrunk, sebuah syarikat pusat data skala besar yang terbesar di Asia Pasifik dan Jepun dan juga syarikat Wilhelmsen, salah satu kumpulan maritim terkemuka di peringkat global.
“Insya-Allah, nilai potensi pelaburan yang boleh dicapai hasil pertemuan ini adalah sekitar RM10 bilion ke RM15 bilion,” katanya menerusi hantaran yang dimuat naik di Facebooknya.

Tambah beliau lagi, kesemua usaha itu menunjukkan negeri Johor akan terus kekal menjadi destinasi pilihan utama bagi pemain-pemain industri bertaraf global.
“Kerajaan negeri dengan bantuan kerajaan persekutuan komited untuk menjadi pemudah cara, termasuk daripada segi penyediaan utiliti dan infrastruktur, sehinggalah kepada insentif cukai, bagi menghasilkan suasana perniagaan yang lebih mesra pelabur dari serata dunia,” ujarnya. – KOSMO! ONLINE


UMK perkenal Menu Rahmah di kafeteria kampus Bachok
Oleh TOREK SULONG

13 Februari 2023, 4:44 pm
BACHOK – Universiti Malaysia Kelantan (UMK) Kampus Bachok di sini menyahut inisiatif kerajaan dengan memperkenalkan Menu Rahmah di kafeteria kampus tersebut mulai hari ini.
Naib Canselor UMK, Profesor Dr. Razli Che Razak berkata, langkah percubaan yang dijalankan di kampus tersebut untuk melihat sambutan pelajar-pelajar terhadap menu tersebut selain menilai kualiti dan kuantiti makanan yang disediakan oleh pengusaha kafeteria.
Menurutnya, UMK sebagai universiti awam sentiasa bersedia menyahut pelbagai program saranan kerajaan khususnya yang melibatkan kebajikan pelajar dalam usaha mengurangkan kos sara hidup.
“Penyediaan Menu Rahmah iaitu nasi, lauk ayam atau ikan, sayur-sayuran dan air turut mendapat sambutan pelajar yang tinggal di luar kampus untuk membeli makan tengah hari dan malam.
“UMK akan melaksanakan Menu Rahmah di empat kafeteria dalam kampus Jeli selepas ini. Selain itu, kita turut bekerjasama dengan pengusaha restoran sekitar UMK Kampus Kota, Pengkalan Chepa dalam memastikan lebih 11,000 pelajar di tiga kampus menikmati manfaat program itu,” katanya kepada pemberita selepas meninjau dan menikmati juadah Menu Rahmah di kafeteria UMK Kampus Bachok di sini hari ini.
Mengulas lanjut, Dr. Razli memberitahu, pelaksanaan Menu Rahmah bagi dua kampus UMK di Jeli dan Pengkalan Chepa akan dijalankan serentak apabila Kementerian Pendidikan Tinggi melancarkan pelaksanaan program berkenaan di semua universiti awam di negara ini.

Menurutnya, selain itu, pihak pengurusan UMK juga mengambil langkah mengurangkan kadar sewa premis dalam usaha membantu pengusaha terlibat berupaya menjimatkan kos dan tidak menjual makanan pada kadar yang tinggi. – KOSMO! ONLINE


Mahkamah: Dua rakan mengaku salah rompak, menyamar polis
Oleh NUZULSHAM SHAMSUDDIN

13 Februari 2023, 4:07 pm
KUALA LUMPUR – Dua rakan mengaku bersalah di Mahkamah Sesyen di sini hari ini atas dua pertuduhan merompak seorang lelaki dengan mengheretnya menggunakan motosikal serta menyamar sebagai pegawai polis.
Muhammad Zuraidi Abdullah, 28, dan Muhd Ammar Haziq Zulkifli, 27, membuat pengakuan bersalah itu selepas kedua-dua pertuduhan dibacakan terhadap mereka di hadapan Hakim Hamidah Mohamed Deril.
Bagaimanapun mahkamah menetapkan 7 Mac ini untuk fakta kes dan jatuh hukum.
Mengikut pertuduhan pertama, kedua-duanya didakwa melakukan rompakan berkumpulan sebuah telefon bimbit jenama Apple iPhone 6 Plus milik seorang lelaki berusia 25 tahun dan mendatangkan kecederaan terhadap mangsa dengan mengheretnya menggunakan motosikal.
Bagi pertuduhan pertama itu, kedua-duanya didakwa mengikut Seksyen 394 Kanun Keseksaan yang memperuntukkan hukuman penjara maksimum 20 tahun dan denda atau sebat.
Pertuduhan kedua, mereka didakwa menyamar sebagai penjawat awam iaitu pegawai polis bagi tujuan melakukan rompakan yang didakwa mengikut Seksyen 170 Kanun Keseksaan.

Hukuman bagi seksyen itu memperuntukkan penjara maksimum dua tahun atau denda atau kedua-duanya.
Kesemua kesalahan itu dilakukan di Jalan Kuchai Maju, di sini, pukul 4.30 pagi pada 28 Januari lalu.
Semasa prosiding, Timbalan Pendakwa Raya Ngoh Jess Lynn tidak menawarkan jaminan terhadap kedua-dua tertuduh. Pihak pendakwaan memohon tarikh lain untuk membaca fakta sebelum jatuh hukum.
Kedua-dua tertuduh yang tidak diwakili peguam itu kemudian tidak diikat jamin. – KOSMO! ONLINE


Juruteknik antara lima ditahan pecah masuk ‘hardware’
Oleh MOHAMAD NAUFAL MOHAMAD IDRIS

13 Februari 2023, 4:54 pm
KUALA LANGAT – Kegiatan lima lelaki melakukan jenayah pecah masuk premis dan rumah sejak dua bulan lalu berakhir selepas ditangkap dalam dua serbuan berasingan, semalam.
Kesemua lelaki berusia 27 hingga 38 tahun termasuk juruteknik penghawa dingin itu dicekup dalam tempoh lebih sejam bermula pukul 5 petang.
Ketua Polis Daerah Kuala Langat, Superintendan Ahmad Ridhwan Mohd Nor @ Salleh berkata, penangkapan mereka susulan laporan pecah kedai alat perkakasan atau hardware pada 10 Februari dengan beberapa peralatan dilaporkan hilang termasuk mesin jigsaw, grinder, hacker, mesin pemotong pokok dan mesin pemotong besi.
“Bertindak maklumat, polis kemudiannya berjaya menahan dua suspek di sekitar kawasan Sungai Kapar, Klang dekat sini.
“Soal-siasat kemudiannya membawa penahanan tiga lagi rakan jenayah mereka di Telok Panglima Garang,” katanya dalam kenyataan hari ini.
Menurut beliau, polis turut merampas pelbagai peralatan alat perkakasan selain lima buah telefon bimbit pelbagai jenama.

Ahmad Ridhwan menjelaskan, siasatan mendapati tiga daripada suspek bekerja sebagai juruteknik membaiki penghawa dingin dan dua lagi mekanik.
“Kesemua mereka juga mempunyai rekod lampau iaitu berkaitan kes jenayah dan narkotik.
“Mereka kini direman empat hari dan kes disiasat mengikut Seksyen 457 Kanun Keseksaan,” ujarnya. -KOSMO!ONLINE


Rozman cadang tangguh pelantikan LP Multi Terminal
Oleh NORLIZAH ABAS

13 Februari 2023, 4:39 pm
KUALA LUMPUR – Mahkamah Sesyen di sini hari ini diberitahu, pelantikan LP Multi Terminal Sdn. Bhd. sebagai pengendali baharu Terminal Pelabuhan Merdeka Wilayah Persekutuan Labuan ditangguhkan bagi mengelakkan implikasi politik menjelang Pilihan Raya Umum ke-14 pada Mei 2018.
Keputusan tersebut dibuat berikutan cadangan Datuk Rozman Isli yang ketika itu Timbalan Pengerusi Lembaga Pelabuhan Labuan (LPL) kerana pelantikan syarikat itu memberi kesan kepada beliau selaku Ahli Parlimen Labuan.
Sehubungan itu, Labuan Liberty Port Management Sdn. Bhd. (LLPM) diberikan kebenaran sementara sebagai pengendali Terminal Pelabuhan Merdeka Wilayah Persekutuan Labuan.
Bekas Pengurus Besar Lembaga Pelabuhan Labuan (LPL), Zulkurnain Ayub, 62, berkata, Rozman bagaimanapun tidak mengisytiharkan bapa dan adiknya sebagai pemegang saham dalam LLPM.
Saksi pendakwaan ke-21 berkata, Jawatankuasa Pembangunan dan Pelaburan pada asalnya mengesyorkan LP Multi Terminal sebagai pengendali terminal dan cadangan itu dibentang pada Mesyuarat Lembaga Pengarah untuk keputusan.
Bagaimanapun, Rozman mencadangkan pelantikan LP Multi Terminal ditangguhkan selain memberi alasan kadar tarif pelabuhan masih belum dimuktamadkan oleh pihak pengurusan.

“Berikutan itu, LLPM diberi kebenaran sementara sebagai pengendali operasi pelabuhan dan mesyuarat bersetuju mengenakan sewa bulanan RM64,800 kepada syarikat itu.
“LLPM diberi kebenaran sementara tetapi tidak diberi harapan untuk dilantik menjadi pengendali operasi pelabuhan tersebut. LPL dan LLPM akan mengadakan perjanjian sewaan bulanan agar LLPM  mengutip kadar sewa untuk kawasan operasi,”  ujarnya pada sesi pemeriksaan utama yang dikendalikan oleh Timbalan Pendakwa Raya Ahmad Feisal Mohd Azmi.
Ketika membacakan pernyataan saksinya, Zulkurnain berkata, beliau dan seorang lagi ahli Lembaga Pengarah LPL turut menyokong cadangan Rozman bagi mengelakkan implikasi politik menjelang pilihan raya umum.
Beliau berkata, pada mesyuarat LPL yang berlangsung di Hotel Hilton di sini pada 4 Januari 2018, Rozman memaklumkan LLPM merupakan syarikat tempatan yang banyak membantu penduduk Labuan serta menderma kepada rumah anak yatim dan sumbangan dalam program di sana.
Terdahulu, Rozman, 57, didakwa sebagai pegawai badan awam iaitu Timbalan Pengerusi LPL menggunakan kedudukan untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi LLPM yang mana bapa dan adik lelakinya mempunyai kepentingan.
Beliau didakwa melakukan perbuatan itu di Bilik Mesyuarat Timbalan Ketua Setiausaha Kementerian Pengangkutan, Putrajaya antara pukul 2.30 petang dan 5.30 petang pada 21 Mac 2018.
Perbicaraan di hadapan Hakim Rozina Ayob bersambung esok. – KOSMO! ONLINE


Saya pun tak tahu ada sistem markah – Joe Flizzow
Oleh MOHD. HAIKAL ISA

13 Februari 2023, 4:18 pm
KUALA LUMPUR – Naib juara Anugerah Juara Lagu ke-37 (AJL37), Joe Flizzow memaklumkan, dia tidak tahu-menahu tentang kewujudan sistem markah dalam menentukan pemenang acara berprestij tanah air tersebut.
Joe atau nama sebenarnya, Johan Ishak berkata, sebagai peserta bertanding, dia tidak tahu lebih terperinci bagaimana juri meletakkan markah untuk setiap persembahan atau lagu.
“Saya pun tak tahu ada sistem markah. Serius saya tak tahu. Okey sekarang saya tahu (ada sistem markah).
“Maaf. Maksud saya, memang tak tahu bagaimana sistem pemarkahan berlaku,” katanya kepada Kosmo! Online pada sidang akhbar malam kemuncak AJL37, semalam.
Dinobatkan sebagai naib juara dalam pada ramai pemerhati seni muzik meramalkan lagu Satu Malam Di Temasek mempunyai peluang cerah bergelar juara, Joe, 44, berkata, semua 12 lagu bertanding mempunyai keistimewaan masing-masing.
“Saya pernah cakap masa menang AJL29, kemenangan umpama kita diberi pengiktirafan oleh industri bahkan dicalonkan atau disenaraikan sebagai 12 lagu yang bagus.
“Bagi saya, semua ini macam pergi ke pameran kita nampak ada 12 lukisan. Dan kemudian orang cakap, lukisan anda adalah yang kedua terbaik.
“Sedangkan pada akhirnya, muzik adalah muzik. Saya tak melihat lagu saya sebagai tempat kedua, keempat, ketujuh atau kesembilan,” katanya.

Sungguhpun begitu, Joe dan SonaOne sangat menghargai perhatian diberikan industri dan melihat kejayaan tersebut sebagai satu lagi anjakan untuk dunia hip-hop.
“Dan, saya cakap benda yang sama itu pada AJL29. Jadi, saya sangat menghargai lagu hip-hop diberi pengiktirafan. Sejujurnya, kami tak sangka langsung lagu ini akan masuk dan akan diterima pendengar di luar sana.
“Susah dan maaf jawapan saya tak tepat tapi macam kalau kita nak beli kain songket dan orang kata kita punya nombor dua paling bagus sedangkan ia sesuatu yang subjektif dan susah untuk diterangkan,” jelasnya.
Terdahulu, ketua juri AJL37, Datuk Mokhzani mendedahkan jurang perbezaan markah antara lagu Aina Abdul iaitu Terus Hidup dengan Satu Malam Di Temasek hanya dua markah sahaja.
Barisan juri AJL35 diketuai Mokhzani dengan kerjasama juri lain termasuklah Acis, Altimet, Noryn Aziz, Jari, Ad Samad, Azlan Abu Hassan, Khir Rahman, LY dan Damian. – KOSMO! ONLINE


Dicekup 6 minit selepas pecah gudang
Oleh MOHAMAD NAUFAL MOHAMAD IDRIS

13 Februari 2023, 4:39 pm
KUALA LANGAT – Tindakan pantas polis berjaya menangkap tiga penyamun dalam tempoh enam minit selepas jenayah dibuat dalam kejadian di sekitar Telok Panglima Garang, baru-baru ini.
Ketiga-tiga suspek lelaki berusia berusia 28 hingga 33 tahun itu diberkas kira-kira pada pukul 4 pagi, 3 Februari lalu.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, pihaknya terdahulu menerima panggilan daripada seorang pengurus gudang barangan keperluan berusia 33 tahun memaklumkan gudangnya di Jalan Gangsa di sini dipecah masuk kira-kira pukul 3.54 pagi.
Katanya, sepasukan pegawai dan anggotanya kemudian bergegas ke lokasi kejadian seterusnya menangkap tiga lelaki tempatan sekitar kawasan Telok
Panglima Garang.
“Kita turut berjaya merampas seunit pemotong besi, sebilah pedang samurai bersarung, sebilah pedang samurai tiada bersarung dan satu unit playar.
“Semakan mendapati ketiga-tiga suspek masing-masing mempunyai rekod jenayah lampau berkaitan kes jenayah dan narkotik,” katanya dalam kenyataan hari ini.

Kata beliau, ujian air kencing turut mendapati ketiga-tiga suspek positif dadah jenis Methamphetamine.
Tambah Ahmad Ridhwan, siasatan mendapati kumpulan itu aktif melakukan jenayah sejak dua bulan yang lalu.
“Polis percaya dengan penangkapan mereka berjaya menyelesaikan sekurang-kurangnya tiga kes pecah rumah di sekitar kawasan Telok Panglima Garang.
“Kesemua saspek kini direman dan kes disiasat mengikut Seksyen 448 Kanun Keseksaan dan Seksyen 6(1) Akta Bahan Kakisan Letupan dan Senjata Bahaya 1958,” katanya. -KOSMO!ONLINE


Muar tidak akan ponteng, 100 peratus hadir di Parlimen
Oleh ALWANI ZAFIRAH

13 Februari 2023, 3:41 pm
PETALING JAYA – Ahli Parlimen Muar, Syed Saddiq Syed Abdul Rahman menjanjikan kehadirannya ke sidang Parlimen ke-15 bakal penuh tanpa sebarang pengecualian.
Syed Saddiq menerusi hantaran di Instagramnya sebentar tadi memaklumkan komitmen tersebut merupakan tiga perkara utama yang akan dikekalkan sepanjang sesi persidangan itu.
“Hari pertama di Parlimen. Saya komitmen dengan tiga perkara. Pertama, kehadiran 100 peratus dan Muar tidak akan ponteng.
“Kedua, politik berpaksikan penyelesaian. Saya akan mengambil bahagian dalam sesi perbahasan membangkitkan isu rakyat dengan memberikan kritikan membina untuk menjadikan Malaysia sebuah negara maju.
“Ketiga, mengurangkan mainan politik menyalahkan pihak lain dan lebihkan dwipartisan iaitu saya nak bekerja rentas parti untuk memastikan agenda rakyat diutamakan,” katanya.
Menurut Syed Saddiq, pilihan raya sudah tamat dan kini adalah masanya untuk semua pihak memberi tumpuan dalam berkhidmat kepada rakyat.

Terdahulu, istiadat pembukaan Mesyuarat Pertama Penggal Kedua Parlimen ke-15 hari ini disempurnakan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah. – KOSMO! ONLINE


Hari Tentera Darat Ke-90, simbolik perjuangan Leftenan Adnan
Oleh ZAKKINA WATI AHMAD TARMIZI

13 Februari 2023, 3:35 pm
PORT DICKSON – Hari Tentera Darat Ke-90 yang disambut tahun ini akan menjadi simbolik kepada perjuangan pejuang tanah air tersohor, Allahyarham Leftenan Adnan Saidi.
Panglima Tentera Darat, Jeneral Tan Sri Zamrose Mohd Zain menjelaskan, sambutan ke-90 pada tahun ini merupakan simbolik kepada nombor tentera atau nombor badan Leftenan Adnan yang merupakan tentera dari Rejimen Askar Melayu yang telah mempertahankan tanah air semasa Perang Dunia Kedua.
“Tentera Darat telah menginjak ke usia 90 tahun pada tahun ini dan Hari Tentera Darat merupakan acara tradisi yang dianjurkan dengan matlamat mengukuhkan kesatuan warga Tentera Darat dengan masyarakat.
“Sambutan pada kali ini juga lebih bermakna kerana simbolik nombor 90 yang juga merupakan nombor tentera atau disebut juga nombor badan seorang pejuang tanah air yang tersohor iaitu Leftenan Adnan Saidi.
“Selain itu, ia juga bertujuan mengenang kembali segala pengorbanan warga Tentera Darat terdahulu yang telah berjuang demi mengekalkan kedaulatan tanah air,” katanya kepada pemberita pada Majlis Pelancaran Sambutan Hari Tentera Darat ke- 90 di Pusat Latihan Asas Tentera Darat (Pusasda) di sini hari ini.
Jelasnya lagi, sambutan Hari Tentera Darat Ke-90 tahun ini masih mengekalkan tema Kesejahteraan Keluarga Tentera Darat Diutamakan, Kedaulatan Negara Terjamin dan ia akan berlangsung pada 1 Mac ini di Kem Sungai Besi, Kuala Lumpur.

“Pada 1 Mac ini sambutan akan memfokuskan kepada perbarisan, tahun lepas konsep perbarisan tempur dan demonstrasi atur gerak. Pada tahun ini ia akan disambut secara Rejimental dengan berpakaian istiadat dengan mengibarkan panji-panji sedia ada,” katanya lagi.
Zamrose berkata, antara acara utama yang dirancang sempena sambutan tahun ini adalah Perbarisan Hari Tentera Darat ke-90, Persembahan TATU Tentera Darat dan Karnival Terbuka Tentera Darat. – KOSMO! ONLINE


Tentera Darat jangka tambah anggota ke Turkiye
Oleh ZAKKINA WATI AHMAD TARMIZI

13 Februari 2023, 3:30 pm
PORT DICKSON – Tentera Darat dijangka akan menambah anggota dan pegawainya bagi menyertai misi bantuan kemanusiaan mangsa gempa bumi di Turkiye.
Panglima Tentera Darat, Jeneral Tan Sri Zamrose Mohd. Zain berkata, setiap anggota sentiasa bersedia sekiranya diperlukan untuk misi yang dijangkakan selama enam minggu.
“Saya menjangkakan kemungkinan akan menghantar lagi (anggota) dan kami sudah bersedia. Ketika ini, terdapat seramai 110 anggota tentera dan mereka terlatih.
“Mereka akan melaksanakan misi yang di jangkakan selama enam minggu namun akan dilanjutkan sekiranya perlu,” katanya kepada pemberita pada Majlis Pelancaran Sambutan Hari Tentera Darat Ke- 90 di Pusat Latihan Asas Tentera Darat (Pusasda) di sini hari ini.
Zamrose dalam pada itu berkata, Angkatan Tentera Malaysia juga dijangka membina sebuah lagi Hospital Medan Malaysia (HMM) di Turkiye namun dengan skala lebih kecil.
“Kumpulan tinjau akan bergerak dalam masa terdekat bagi mengenal pasti lokasi bagi membina hospital itu. Bagaimanapun, hospital ini dijangka lebih kecil dan tidak mempunyai dewan bedah seperti di Adiyaman.

“Kemungkinan mewujudkan sebuah lagi (hospital medan) dan akan menerima arahan selanjutnya daripada semasa ke semasa,” katanya lagi. – KOSMO! ONLINE


197 poster iklan ah long diturunkan dalam masa 3 jam
Oleh ROSLIZA MOHAMED

13 Februari 2023, 3:48 pm
TUMPAT – Majlis Daerah Tumpat (MDT) menurunkan sebanyak 197 poster pinjaman wang tanpa lesen atau ah long yang dipasang pada tiang elektrik dalam operasi yang dijalankan selama tiga jam di sekitar daerah ini semalam.
Setiausaha MDT, Mohd. Khairil Hazmie Yusof berkata, operasi bermula pukul 9 pagi hingga 12 tengah hari itu dijalankan di sekitar bandar Tumpat, Jalan Geting, Chabang Empat, Jalan Pengkalan Kubor dan beberapa lokasi lain di daerah tersebut.
Katanya, operasi itu turut mendapat kerjasama anggota polis dari Bahagian Siasatan Jenayah Komersil Ibu Pejabat Polis Daerah (IPD) Tumpat.
“Kesemua poster itu didapati digantung pada tiang elektrik dan papan tanda jalan untuk menarik perhatian orang ramai.
“Sehubungan itu, orang ramai dinasihatkan agar tidak terpedaya dengan pinjaman yang ditawarkan melalui poster yang ditampal di tepi jalan atau menerusi aplikasi media sosial,” katanya ketika dihubungi Kosmo! hari ini.
Mohd. Khairil Hazmie memberitahu, pihaknya telah menurunkan dan merampas sebanyak 2,650 poster berkenaan di seluruh daerah itu sepanjang tahun lalu.

Menurutnya, orang ramai yang mempunyai sebarang maklumat berhubung kegiatan pinjaman wang tanpa lesen supaya menghubungi polis untuk tindakan lanjut.
“Polis boleh mengambil tindakan tegas terhadap pihak yang menjalankan kegiatan memberi pinjaman wang tersebut kepada orang ramai.
“Operasi menurunkan poster ah long akan dilakukan sepanjang masa dengan kerjasama polis,” katanya. – KOSMO! ONLINE


Maqis gagalkan cubaan seludup hasil pertanian tanpa permit
Oleh MUHAMMAD SHAHIZAM TAZALI

13 Februari 2023, 3:24 pm
MELAKA – Jabatan Perkhidmatan Kuarantin dan Pemeriksaan (Maqis) menggagalkan cubaan menyeludup masuk pelbagai jenis hasil pertanian yang disorok dalam bagasi pakaian.
Pengarah Maqis Melaka, Nora Dinah Abdul Rahman berkata, perbuatan itu dikesan dilakukan segelintir penumpang feri semasa pemeriksaan di Terminal Feri Antarabangsa, Kompleks Imigresen, Kastam, Kuarantin dan Keselamatan (ICQS) Melaka di sini.
Menurutnya, antara hasil pertanian yang dibawa masuk seperti cili segar dan limau.
“Hasil pemeriksaan yang dilakukan oleh pegawai Maqis mendapati terdapat penumpang feri cuba membawa masuk hasilan pertanian seperti cili segar dan buah limau.
“Barang disembunyikan di dalam bagasi pakaian bagi mengaburi mata pegawai penguatkuasa,”katanya dalam kenyataan di sini, hari ini.
Tambahnya, kesemua penumpang itu telah ditahan pegawai Maqis dengan kerjasama Jabatan Kastam Diraja Malaysia (JKDM).

Tambah Nora Dinah, perbuatan mengimport apa-apa jenis keluaran hasil pertanian tanpa Permit Import Maqis adalah menjadi suatu kesalahan di bawah Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728) yang boleh dihukum di bawah Seksyen 11(3) akta yang sama.
Katanya, sabit kesalahan boleh didenda maksimum RM100,000 atau dipenjara tidak melebihi enam tahun atau kedua-duanya sekali.
“Maqis menasihatkan agar semua penumpang feri dari negara luar yang ingin membawa masuk produk-produk pertanian perlu sentiasa mematuhi segala peraturan dan syarat yang ditetapkan,” ujarnya.


Pencarian Rizqullah diperluas ke pinggir Sungai Klang
Oleh NURUL IZZATI ZAINI

13 Februari 2023, 3:59 pm
AMPANG – Operasi mencari dan menyelamat (SAR) Muhammad Rizqullah Mohd. Shafie, 10, salah seorang daripada dua kanak-kanak yang tergelincir dan hanyut dalam sebuah longkang di Jalan Ukay Perdana, Ukay Ampang, masih lagi diteruskan hari ini.
Pengarah Jabatan Bomba dan Penyelamat Selangor (JBPM) Datuk Norazam Khamis berkata, memasuki hari ketiga, pencarian ditumpukan di kawasan mangsa pertama, Wan Muhammad Ammar Wan Mohd Noor Hafizan, 8, dijumpai.
Katanya, operasi tersebut juga diperluas sehingga ke pinggir Sungai Klang.
“Operasi malam tadi ditangguhkan pada pukul 7 malam ekoran cuaca buruk, namun diteruskan semula pada pukul 8 pagi tadi.
“Di hulu sungai, anggota telah membuat pencarian sehingga ke Kolam Tadahan Smart Tunnel. Pencarian juga dibuat dari kawasan mangsa mula-mula jatuh dibantu seekor unit anjing pengesan (K9).
“Bagaimanapun, pencarian lebih tertumpu di kawasan mangsa pertama dijumpai kerana terdapat runtuhan tebing di kawasan berkenaan,” katanya ketika dihubungi Kosmo!

Sementara itu, Pegawai Operasi Zon Hulu Langat, JPBM Selangor, Mohamad Akmal Mohamad Khairi ketika dihubungi berkata, operasi SAR hari ini dibantu seramai 44 anggota.
“27 anggota daripada JBPM manakala 17 anggota daripada lain-lain agensi,” katanya.
Kelmarin, Kosmo! melaporkan dua kanak-kanak hanyut selepas bermain berhampiran sebuah longkang di Jalan Ukay Perdana, Ukay Ampang.
Seorang mangsa berjaya ditemui namun meninggal dunia manakala seorang lagi masih hilang. – KOSMO! ONLINE.


Apa jadi dengan daerah baharu Masjid Tanah?
Oleh MUHAMMAD SHAHIZAM TAZALI

13 Februari 2023, 3:16 pm
MELAKA – Sikap segelintir ketua jabatan dan agensi di Melaka yang tidak melaksanakan tugasan seperti diputuskan dalam mesyuarat peringkat negeri telah merencatkan beberapa perancangan, antaranya penubuhan daerah baharu Masjid Tanah.
Perkara itu didedahkan sendiri Ketua Menteri Melaka, Datuk Seri Sulaiman Md. Ali yang secara terbuka menyelar sikap ditunjukkan kelompok berkenaan umpama, ‘seperti lain yang diputuskan, lain yang dilaksanakan’.
Beliau turut membangkitkan isu pembangunan Menara Ikonik yang didakwa belum menunjukkan sebarang keberhasilan.
“Apa sudah jadi dengan penubuhan daerah baharu Masjid Tanah? Apakah sudah hilang daripada radar, jangan kerana saya duduk diam saya tidak tahu apa yang berlaku.
“Saya hendak tanya apa sudah jadi dengan Menara Ikonik? Apa makna proaktif kalau tiada kemajuan dan perkembangan, saya mahu Menara Ikonik direalisasikan dalam masa terdekat,” katanya.
Beliau berkata demikian Majlis Perhimpunan Bulanan Penjawat Awam Melaka di Seri Negeri, Ayer Keroh di sini, hari ini.

Tambahnya, beliau turut meminta penjawat awam di negeri ini untuk menghentikan segera sikap suka menangguh dan fokus kepada agenda perancangan pembangunan dan perkhidmatan kepada rakyat.
Sementara itu, menyentuh soal kerja, Sulaiman mahu ketua jabatan dan kakitangan mempunyai tugas seimbang daripada segi sasaran kerja tahunan (SKT) dan petunjuk prestasi utama (KPI). – KOSMO! ONLINE


Beza hanya dua markah – ketua juri AJL37
Oleh MOHD. HAIKAL ISA

13 Februari 2023, 3:15 pm
KUALA LUMPUR – “Juara dan naib juara AJL37 hanya berbeza dan dipisahkan dua markah.”
Demikian kata ketua juri Anugerah Juara Lagu ke-37 (AJL37), Datuk Mokhzani Ismail berhubung perbezaan markah antara lagu Terus Hidup ciptaan sepenuhnya Aina Abdul dan Satu Malam Di Temasek (Joe Flizzow).
Menurut Mokhzani, kedua-dua lagu tersebut mempunyai keistimewaan tersendiri namun rezeki memihak kepada Aina Abdul.
Pada masa sama, beliau tidak menidakkan kehebatan lagu hip-hop nyanyian Joe bersama SonaOne.
“Dua buah lagu amat berdekatan dari segi markah. Sangat dekat jurang markahnya iaitu lagu Terus Hidup dan Satu Malam Di Temasek.
“Apabila pemarkahan dibuat, dari sudut melodi lagu dan kreativiti. Kami dapati, melodi ada pada lagu Terus Hidup. Kreativiti pula ada pada Satu Malam Di Temasek.

“Lirik kedua-dua lagu sangat kuat. Lagu Joe tentang kehidupan dan kematian. Kemudian dari segi vokal, kami adili dari segi rakaman dan persembahan pentas malam tadi,” katanya kepada Kosmo! Online.
Dedah Mokhzani lagi, Aina yang dinobatkan sebagai Vokal Terbaik juga menjadi faktor mengapa lagunya diangkat sebagai juara keseluruhan.
“Aina dinobatkan sebagai Vokal Terbaik, itu antara faktor yang mengangkat markahnya menjadi sedikit lebih.
“Jurang kalau boleh saya umumkan lebih kurang dua markah sahaja (antara dua lagu tersebut).
“Ada tujuh lagu pop balada, kami (juri) cuba mencari kelainan yang boleh diangkat dan karya dibawa oleh Alif Satar & The Locos (Anugerah Terindah) menjadi pilihan untuk dinamakan sebagai pemenang tempat ketiga,” katanya lagi.
Barisan juri AJL37 diketuai Mokhzani dengan bantuan juri lain termasuklah Acis, Altimet, Noryn Aziz, Jari, Ad Samad, Azlan Abu Hassan, Khir Rahman, LY dan Damian. – KOSMO! ONLINE


Tempoh pelaksanaan Menu Rahmah bergantung kepada pemain industri
Oleh HARRITH HISHAM

13 Februari 2023, 3:54 pm
KUALA LUMPUR – Tempoh pelaksanaan inisiatif Menu Rahmah adalah bergantung kepada pemain industri dan para pengusaha restoran.
Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, ia berikutan usaha tersebut bukan paksaan sebaliknya suatu pendekatan bagi membantu rakyat Malaysia.
Menurut beliau, pihaknya tidak pernah meletakkan sebarang tempoh masa khusus berhubung pelaksanaan inisiatif terbabit.
“Selagi mana (pengusaha) akan teruskan sepanjang itulah (Menu Rahmah) dapat diberikan.
“Berkaitan tempoh masa kita tidak mengambil perkara itu sebagai Indeks Prestasi Utama (KPI) kita (KPDN). Terpulang kepada pemain industri.
“Tetapi apa yang penting saat ini kerajaan mengambil suatu pendekatan supaya tidak ada rakyat Malaysia yang berlapar,” katanya pada sidang akhbar sempena Majlis Pelancaran Menu Rahmah anjuran Presma di Restoran Nasi Kandar Stadium, Cheras, di sini hari ini.

Mengulas lanjut, beliau berkata, pengusaha bebas untuk menyertai inisiatif tersebut secara sukarela.
“Ia bergantung kepada pemain industri kalau mereka menganggap ini sebagai perkara yang bukan memberi keuntungan besar. Namun, lebih kepada untuk memberikan makanan kepada mereka yang memerlukan.
“Jadi, saya rasa tempoh pelaksanaan Menu Rahmah ini akan diperhatikan daripada masa ke semasa,” ujarnya. – KOSMO! ONLINE


Lelaki dibelasah selepas bising tengking anak buah sendiri
Oleh AZMI NORDIN

13 Februari 2023, 3:50 pm
AMPANG JAYA – Seorang peniaga gerai makanan ditahan selepas memukul dan menendang seorang lelaki di Pandan Court, Pandan Mewah, di sini kelmarin.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian terjadi apabila mangsa didatangi suspek dikenali Amirul pada pukul 7.30 petang, di Padang Pandan Mewah, di sini, Ahad lalu.
Katanya, mangsa ketika itu bersama dengan anak buahnya telah ditumbuk pada muka sehingga mengakibatkan kecederaan pada rahangnya.
“Bertindak berdasarkan maklumat, sepasukan polis menahan suspek yang juga seorang lelaki tempatan berusia 37 tahun, kelmarin.
“Siasatan mendapati, punca kejadian adalah suspek tidak puas hati apabila mangsa membuat bising memarahi anak buah mangsa berhampiran gerai miliknya dengan suara yang kuat,” katanya dalam kenyataan hari ini.
Susulan itu, suspek bertindak menumbuk dan menendang pengadu sebanyak tiga kali, namun tiada senjata digunakan dalam kes ini.

Menurut Mohamad Farouk, suspek mempunyai satu rekod jenayah lampau manakala ujian air kencing negatif daripada sebarang jenis dadah.
“Dengan tertangkapnya suspek, dia akan direman selama empat hari sehingga Rabu ini dan kes disiasat di bawah Seksyen 324 Kanun Keseksaan,” katanya. -KOSMO! ONLINE.


Wanita lemas ditemui terapung di Labohan Dagang
Oleh MUHAMMAD NAJIEB AHMAD FUAD

14 Februari 2023, 10:09 pm
PETALING JAYA – Seorang wanita yang dipercayai lemas sejak Ahad lalu di Sungai Dengkil, ditemui terapung di sebuah perangkap sampah di Labohan Dagang, Banting petang tadi.
Pengarah Bomba dan Penyelamat Malaysia (JBPM) Selangor, Datuk Norazam Khamis berkata, mangsa dikenali sebagai Wong Fong Fah, 57, itu ditemui oleh orang awam kira-kira pukul 5.13 petang tadi.
“Pada hari ini operasi mencari dan menyelamat (SAR) bermula pada pukul 8.30 pagi dengan menggunakan tiga bot, anjing pengesan (dua) bersama anggota Angkatan Pertahanan Awam.
“Pencarian dilakukan kaedah ‘searching surface’ di kawasan ‘hotspot’ sungai sehingga satu kilometer mangsa dilaporkan jatuh,” katanya dalam kenyataan di sini malam ini.
Katanya, pihak bomba bertindak mengeluarkan mayat mangsa di lokasi tersebut dan pengesahan oleh waris telah dijalankan.
“Mayat mangsa telah diserahkan kepada pihak polis untuk tindakan selanjutnya, SAR tamat pada pukul 7 malam tadi,” katanya.

Media sebelum ini melaporkan, seorang wanita dikatakan terjun daripada sebuah jambatan di Dengkil sebelum dihanyutkan arus deras.
SAR berkenaan turut disertai anggota Balai Bomba dan Penyelamat Dengkil, Balai Bomba dan Penyelamat KLIA, Ibu Pejabat Polis Daerah (IPD) Sepang dan Jabatan Pertahanan Awam (APM) Sepang. – KOSMO! ONLINE


Aid4Turkiye&Syria sasar sumbangan RM1 juta bantu penduduk Turkiye, Syria
Oleh KOSMO!

14 Februari 2023, 10:14 pm
PETALING JAYA – Sekretariat Aid4Turkiye&Syria iaitu gabungan 33 badan bukan kerajaan seluruh negara menyasarkan sumbangan RM1 juta bagi membantu mangsa gempa bumi di Turkiye dan Syria.
Pengarah sekretariat, Mohd. Yusni Matpiah berkata, sumbangan bagi fasa pertama itu adalah untuk membeli keperluan kritikal ketika ini seperti baju sejuk, makanan serta ubat-ubatan.
“Pihak Aid4Turkiye&Syria juga akan mendirikan khemah sebagai penempatan sementara mangsa kerana khemah yang sedia ada tidak mencukupi sehingga ada yang terpaksa tidur dalam kereta dan khemah sementara.
“Misi pertama sekretariat Aid4Turkiye&Syria akan bertolak ke negara terbabit Khamis ini dan seramai 12 orang sukarelawan akan digerakkan ke tempat kejadian bagi menghulurkan bantuan,” katanya dalam satu kenyataan di sini, hari ini.
Mengulas lanjut, Mohd. Yusni berkata, misi kedua pula adalah pada 21 Februari melibatkan empat pegawai perubatan yang akan membantu mangsa di penempatan sementara.
“Di samping itu pihak pusat koordinasi bantuan antarabangsa di bawah PasRelief yang bertempat di Bascule Plaza Istanbul juga telah digerakkan sejak hari pertama kejadian.

“Bantuan segera sebanyak RM100,000 telah pun sampai ke lokasi untuk membantu kesusahan mangsa,” ujarnya.
Orang ramai yang ingin menyumbang boleh salurkan sumbangan ke nombor akaun Bank Islam Malaysia Berhad 2122 0100 40554 (Pertubuhan Kemanusiaan dan Bantuan Bencana Sejagat Malaysia). – KOSMO! ONLINE


Ketua kampung terkejut jumpa mayat reput tepi sungai
Oleh IVAN AMIRUL

14 Februari 2023, 9:56 pm
KENINGAU – Mayat seorang lelaki dalam keadaan reput ditemui di tepi Sungai Matanoi, berhampiran Kampung Ritting malam semalam.
Mayat lelaki berusia 79 tahun itu ditemui Ketua Kampung Ritting, Apin-Apin kira-kira pukul 9 malam ketika sedang melakukan pemeriksaan paip graviti di kampung berkenaan.
Ketua Polis Daerah Keningau Deputi Superintendan Nor Rafidah Kasim berkata, siasatan mendapati mangsa telah keluar rumah sejak 7 Februari lalu dan tidak pulang selepas itu.
“Anak mangsa tidak membuat laporan polis kerana beranggapan bapanya masuk hutan untuk mencari hasil hutan serta menjala ikan.
“Mangsa juga dikatakan kerap bermalam tiga hingga empat hari apabila masuk ke hutan,” katanya dalam kenyataan akhbar di sini hari ini.
Mengulas lanjut, Nor Rafidah memaklumkan, hasil siasatan polis juga mendapati mangsa dipercayai terjatuh ketika menjala ikan di tepi sungai yang terletak kira-kira 50 meter dari rumahnya.

“Mayat mangsa ditemui 100 meter dari tempat kejadian selepas dihanyutkan air sungai yang deras ekoran hujan lebat.
Menurutnya, siasatan masih dijalankan dan setakat ini kes diklasifikasikan sebagai laporan mati mengejut. – KOSMO! ONLINE


Wujud proses integrasi data mySiKAP JPJ dengan pihak lain
Oleh MOHD RIDZAUDDIN ROSLAN

14 Februari 2023, 9:53 pm
PUTRAJAYA – Jabatan Pengangkutan Jalan (JPJ) menegaskan wujudnya proses pengintegrasian pangkalan data sistem antara platform mySIKAP JPJ dengan pihak berkuasa lain termasuk Polis Diraja Malaysia.
Ketua Pengarah JPJ, Datuk Zailani Hashim berkata, pengintegrasian pangkalan data sistem itu turut melibatkan pihak berkuasa tempatan (PBT) dan dilaksanakan sejak tahun 2007.
“JPJ ingin menegaskan bahawa projek pendigitalan ini merupakan projek rintis dan akan memastikan usaha penambahbaikan secara berterusan menerusi inisiatif pendigitalan.
“Ia demi memastikan keberkesanannya agar sentiasa memberikan manfaat yang signifikan kepada negara dan kepada seluruh masyarakat madani,” katanya menerusi kenyataan hari ini.
Terdahulu, Pengarah Jabatan Siasatan dan Penguatkuasaan Trafik PDRM menyambut baik Projek Rintis Lesen Kenderaan Motor Digital (e-LKM) dan Lesen Memandu Malaysia Digital (e-LMM) JPJ.
Sambutan baik itu diberikan menerusi kenyataan beliau iaitu ‘JSPT melalui peralatan MCOPS boleh melakukan semakan integrasi dengan sistem mySIKAP JPJ atau paparan kod QR untuk semakan nombor kenderaan dan nombor kad pengenalan’. – KOSMO! ONLINE


Razie ledak lima gol lagi buat kali kedua
Oleh MUHAMMAD ZUHAILY BADLISHAH

14 Februari 2023, 11:30 pm
KUALA LUMPUR – Pakar flick skuad hoki kebangsaan, Muhammad Razie Abd. Rahim sememangnya berada dalam kelas tersendiri apabila meledak 10 gol daripada dua perlawanan Liga Hoki Malaysia (MHL) 2023.
Terbaharu, bintang Speedy Tigers itu meledak lima gol, kesemuanya menerusi pukulan sudut penalti, ketika membantu Maybank membelasah Young Tigers 7-0 di Stadium Hoki Nasional, Bukit Jalil sebentar tadi.
Ia adalah perlawanan kedua berturut-turut Razie, 36, berjaya menjaringkan lima gol selepas turut melakukannya ketika menewaskan Angkatan Tentera Malaysia (ATM) 7-0 pada Sabtu lalu.
Secara keseluruhan, Razie sudah menjaringkan 11 gol daripada tiga perlawanan selepas membuka akaun jaringannya dengan satu gol sewaktu menang 10-0 ke atas TNB Thunderbolts dalam aksi pembukaan sebelum ini.
“Alhamdulillah peratusan pukulan sudut penalti saya agak tinggi dalam dua aksi terakhir ini kerana kebanyakan gol saya melalui pukulan sudut penalti.
“Kredit harus diberikan kepada semua pemain Maybank kerana tanpa mereka, saya tak akan dapat menjaringkan gol. Kejayaan ini adalah kejayaan buat pasukan,” kata Razie kepada Kosmo! selepas tamat perlawanan sebentar tadi.

Selain lima gol Razie pada minit ke-35, 45, 50, 54 dan 58, dua lagi jaringan Maybank dihasilkan oleh Shahmie Irfan Suhaimi (m-20) dan Muhajir Abdu Rauf (m-24).
Razie pastinya terus menjadi sandaran skuad bimbingan Azrul Effendy Bistamam itu apabila bertemu juara Piala Sumbangsih musim ini, Pasukan Hoki Terengganu (THT) untuk aksi liga seterusnya di Kuala Terengganu pada Khamis ini.
“Bukan senang untuk konsisten dalam setiap perlawanan tetapi saya anggap ini sebagai persediaan sebelum bertemu THT. Saya pun masih mengkaji dan analisis setiap lawan kami.
“Namun, saya percaya Maybank akan memberi cabaran yang sengit kepada THT dan satu lagi gergasi hoki tanah air, TNB dalam saingan liga musim ini,” jelas Razie.
Dalam pada itu, THT terpaksa menunggu sehingga lewat permainan untuk menewaskan UiTM HA-KPT 2-1 menerusi gol-gol daripada Jang Jonghyun dan Shello Silverius.
Dua lagi aksi yang berlangsung hari ini menyaksikan TNB Thunderbolts seri 1-1 dengan ATM, manakala TNB menang besar 8-3 ke atas Nurinsafi Sporting. – KOSMO! ONLINE


Budak lelaki lemas mandi dalam parit
Oleh IVAN AMIRUL

14 Februari 2023, 10:29 pm
KOTA MARUDU – Seorang kanak-kanak lelaki mati lemas, manakala rakan tidak sedarkan diri selepas mereka mandi di sebuah parit kecil di Jalan Radu di sini, petang tadi.
Mohammad Azam Masrul Abdullah, 10, disahkan meninggal dunia di lokasi kejadian oleh pasukan perubatan Hospital Kota Marudu.
Seorang lagi rakan mangsa yang juga kanak-kanak lelaki berusia 10 tahun tidak sedarkan diri dan dikejarkan ke hospital untuk rawatan lanjut.
Ketua Balai Bomba dan Penyelamat (BBP) Daerah Kota Marudu, Hasbi Hajat berkata, sepasukan bomba dikerah ke lokasi kejadian sejurus menerima panggilan berhubung mengenai kejadian itu pada pukul 4.49 petang.
“Mangsa pertama berjaya diselamatkan oleh orang awam, namun dilaporkan tidak sedarkan diri.
“Kanak-kanak berkenaan seterusnya dibawa ke hospital oleh orang awam bagi rawatan lanjut.

“Mangsa kedua turut diselamatkan oleh orang awam, tetapi disahkan meninggal dunia oleh pegawai perubatan,” katanya dalam kenyataan di sini hari ini.
Menurutnya, mayat mangsa kemudiannya diserahkan kepad pihak polis untuk tindakan lanjut dan operasi ditamatkan pada pukul 5.45 petang. – KOSMO! ONLINE


Esok secara rasmi saya sertai ‘parti’ Hot FM – KJ
Oleh KOSMO!

14 Februari 2023, 10:02 pm
PETALING JAYA – Bekas Menteri Kesihatan, Khary Jamaluddin Abu Bakar secara rasminya hari ini mengumumkan penyertaan beliau dalam stesen radio, Hot FM.
Menerusi satu klip video di laman Facebook, Khairy Jamaluddin berkata, esok 15 Februari adalah hari pertama beliau bergelar penyampai di radio tersebut.
“Ada pengumuman penting yang akan saya buat hari ini, iaitu pengumuman bersejarah yang akan menjawab persoalan-persoalan ditanya terhadap saya semenjak saya dipecat daripada UMNO.
“Jadi dengan ini saya mengumumkan bahawa mulai hari esok secara rasminya yang akan menyertai pertubuhan politik ‘parti’ Hot FM,” katanya.
Jelas Khairy, beliau turut meminta semua peminat berkongsi topik yang hangat untuk dibincangkan semasa beliau menjadi penyampai esok pagi bersama rakan-rakan di konti. – KOSMO! ONLINE


Pasangan bukan Islam rai perkahwinan sempena Hari Kekasih
Oleh MOHD. HUSNI MOHD. NOOR

14 Februari 2023, 10:24 pm
PUTRAJAYA – Seramai 17 pasangan bukan Islam memilih untuk mendaftarkan perkahwinan sivil mereka di Bahagian Perkahwinan dan Perceraian, Ibu Pejabat Jabatan Pendaftaran Negara (JPN) di sini, hari ini.
Lebih menggembirakan, hari ini adalah tanggal 14 Februari iaitu tarikh yang sinonim sebagai hari untuk meraikan kasih sayang sesama kekasih.
Sumber JPN memaklumkan, selain Putrajaya, beberapa pejabat JPN negeri turut ‘diserbu’ pasangan bukan Islam untuk mengabadikan detik istimewa dalam hidup mereka sempena hari istimewa itu.
Menurutnya, seramai 14 pasangan direkodkan di Kuala Lumpur, Pahang (14), Selangor (10), Perak (lapan) dan Sabah (tujuh).
“Di Ibu Pejabat JPN Putrajaya, sebanyak 10 pasangan Cina telah didaftarkan selain tujuh pasangan India,” katanya.
Ujarnya, kesemua pasangan bukan Islam itu telah dikahwinkan mengikut upacara sivil di Bahagian Perkahwinan dan Perceraian.

Jelasnya lagi, JPN bertanggungjawab mendaftarkan perkahwinan sivil di bawah Akta Membaharui Undang-Undang (Perkahwinan dan Perceraian) 1976 [Akta 164]. – KOSMO! ONLINE


Dua lelaki terselamat dalam runtuhan tanah
Oleh ASLIZA MUSA

14 Februari 2023, 10:33 pm
TAPAH – Dua lelaki warga Myanmar nyaris maut selepas rumah mereka dihempap sebatang pokok tumbang dalam insiden runtuhan tanah di Jalan Temoh, Batu 3 di sini petang tadi.
Kejadian lewat petang itu dipercayai berlaku ketika hujan lebat berterusan di kawasan berkenaan.
Jurucakap Jabatan Bomba dan Penyelamat Malaysia (JBPM) Perak berkata, sepasukan anggota dari Balai Bomba dan Penyelamat (BBP) Tapah dikejarkan ke lokasi selepas menerima panggilan pada pukul 6.45 petang.
Katanya, runtuhan tanah yang berlaku berhampiran rumah pekerja itu telah mengakibatkan pokok tumbang lalu menghempap kediaman berkenaan.
“Terdapat dua lelaki tersepit di bawah runtuhan rumah tersebut. Operasi segera dijalankan dengan mengalihkan serpihan runtuhan bagi membawa keluar mangsa.
“Kedua-dua mangsa mengalami kecederaan di bahagian kaki. Mereka di bawa ke tempat selamat dan diserahkan kepada pihak ambulans untuk tindakan lanjut,” katanya.

Tambahnya, pemeriksaan dijalankan di lokasi kejadian bagi memastikan tiada unsur kemerbahayaan lain sebelum operasi ditamatkan pada pukul 7.53 petang. – KOSMO! ONLINE


Kerajaan perkenal Raya Rahmah minggu hadapan
Oleh SYED AZLAN SAYED HIZAR

14 Februari 2023, 10:18 pm
KANGAR – Kementerian Perdagangan Dalam Negeri dan Kos Sara Hidup (KPDN) akan memperkenalkan jualan raya murah di bawah inisiatif Raya Rahmah melibatkan jualan kelengkapan perayaan pada harga istimewa minggu hadapan.
Menterinya, Datuk Seri Salahuddin Ayub berkata, inisiatif itu antaranya melibatkan jualan perhiasan rumah, baju, kuih dan biskut raya.
“Konsep yang saya syorkan adalah syarikat tekstil dapat membekalkan dan menjual mungkin sepasang baju kurung wanita dan baju Melayu pada harga murah,” katanya selepas melancarkan inisiatif Menu Rahmah peringkat negeri Perlis di sini, hari ini.
Kata beliau, pihak syarikat dan pemain industri tekstil meminta tempoh antara dua hingga tiga hari bagi membincangkan perkara tersebut.
“Syarikat dan pembekal tekstil itu akan dipanggil semula pada minggu hadapan bagi memuktamadkan secara terperinci apa bentuk tawaran Raya Rahmah yang boleh ditawarkan,” ujarnya.
Dalam perkembangan berkaitan, Salahuddin turut memaklumkan KPDN akan membangunkan aplikasi Menu Rahmah dengan memasukkan senarai pengusaha yang menawarkan menu tersebut dalam usaha memudahkan pengguna.

“Kita berharap agar persatuan pengusaha makanan seperti persatuan kedai tomyam yang menawarkan Menu Rahmah memaklumkan kepada pihak KPDN untuk dimasukkan ke dalam direktori tersebut.
“Selain itu, KPDN bercadang untuk mengadakan lawatan ke premis makanan yang menawarkan harga rendah atau lebih rendah daripada Menu Rahmah bagi membantu mempromosikan perniagaan mereka,” ujarnya. – KOSMO! ONLINE


KPM komited pastikan prasarana institut pendidikan selamat
Oleh MOHD RIDZAUDDIN ROSLAN

14 Februari 2023, 9:20 pm
PUTRAJAYA – Kementerian Pendidikan (KPM) bertekad untuk terus komited memastikan prasarana dan infrastruktur institusi pendidikan sentiasa berada dalam keadaan selamat dan kondusif melalui projek menaik taraf atau penggantian blok bangunan sekolah daif.
KPM berkata, pada masa sama, KPM juga akan menerajui Dasar Pendidikan Digital (DPD) bagi menyambut agenda pendidikan digital negara seiring dengan keperluan ketika ini.
“Dalam bidang pendidikan dan latihan teknikal vokasional (TVET), ia akan terus diperkasa untuk melahirkan graduan memenuhi keperluan industri dan negara menerusi pendekatan usaha
antara pihak awam serta swasta.
“Dalam meningkatkan tahap keselamatan dan kesejahteraan murid di sekolah, KPM turut memperkasakan penggunaan Modul Intervensi Jenayah Seksual Kanak-kanak di Sekolah (IHSAN).
“Selain itu, kita juga membuat penelitian dan semakan berkaitan peraturan-peraturan disiplin murid yang lebih komprehensif,” katanya dalam satu kenyataan di sini tadi.
Jelasnya, KPM juga akan terus berusaha memastikan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dapat dilaksanakan demi kebaikan dan kesejahteraan rakyat Malaysia.

Pada masa sama, KPM turut merafak sembah menjunjung kasih titah Al Sultan Abdullah sempena pembukaan penggal kedua Parlimen Kelima Belas semalam yang turut menyentuh beberapa perkara yang melibatkan bidang pendidikan. – KOSMO! ONLINE


MAINS tidak berkompromi isu penyelewengan wang zakat
Oleh NOR SHAFAWATI YUP

14 Februari 2023, 9:49 pm
SEREMBAN – Majlis Agama Islam Negeri Sembilan (MAINS) akan memberi kerjasama penuh kepada pihak berkuasa dan tidak akan berkompromi terhadap sebarang ketidakpatuhan dalam pengurusan wang zakat.
Pengerusi MAINS, Datuk Seri Dr. Abdul Aziz Abdul Kadir berkata, pihaknya mengalu-alukan kenyataan pihak Suruhanjaya Pencegahan Rasuah Malaysia (SPRM) dan Polis Diraja Malaysia (PDRM) bagi membuka semula kertas siasatan berhubung dakwaan penyelewengan wang zakat di Negeri Sembilan.
“Isu ini telah disiasat oleh pihak berkuasa bermula tahun 2019 lagi. Sehubungan itu, MAINS komited memberi kerjasama penuh melalui siasatan yang akan dijalankan oleh agansi penguat kuasa berkaitan.
“MAINS berharap siasatan dapat dijalankan secara terperinci, tuntas dan tidak akan berkompromi terhadap sebarang ketidakpatuhan pengurusan wang zakat,” katanya dalam kenyataan di sini hari ini.
Menurut Abdul Aziz, laporan hasil siasatan tersebut juga amat penting bagi membersihkan imej MAINS dan mengembalikan keyakinan masyarakat Islam terhadap tatakelola pengurusan zakat di Negeri Sembilan.
Semalam, media melaporkan Pengarah Kanan Siasatan SPRM, Datuk Seri Hishamuddin Hashim mengesahkan kes dakwaan penyelewengan wang zakat yang dikaitkan dengan MAINS dikaji semula untuk melihat keterangan yang ada. – KOSMO! ONLINE


Seniman, NKF anjur larian amal kumpul dana pesakit buah pinggang
Oleh KOSMO

14 Februari 2023, 9:23 pm
PETALING JAYA – Persatuan Seniman Malaysia (Seniman) dengan kerjasama Yayasan Buah Pinggang Kebangsaan (NKF) akan menganjurkan larian amal 2023 ‘Melaka 10KM NKF’ pada 21 Mei depan.
Larian yang akan diadakan di Dataran Multimedia Universiti Melaka (MMU), Melaka itu turut membawa slogan ‘1 Step 1 Love’ bertujuan mengumpul dana bagi pesakit buah pinggang.
Presiden Seniman, Zed Zaidi berkata, larian tersebut juga menyasarkan kira-kira 5,000 peserta membabitkan dua kategori utama iaitu 10 kilometer (km) dan 2 km bagi orang kelainan upaya (OKU).
Jelas beliau, yuran pendaftaran pula serendah RM60 bagi 2,000 penyertaan awal dan RM75 selepas tarikh tutup pendaftaran awal, manakala bagi peserta OKU ia adalah percuma.
“Kami ingin mengambil kesempatan ini untuk menyeru kepada masyakarat di luar sana tanpa mengira lapisan masyarakat untuk turut sama menyertai acara Larian Amal Melaka 10KM NKF ini.
“Sambil beriadah, mereka juga turut menderma untuk tabung ini sebagai tanda berperikemanusiaan dan rasa bertanggungjawab sesama manusia,”katanya dalam satu kenyataan di sini hari ini.

Mengulas lanjut, Zed Zaidi berkata, NKF memerlukan kira-kira RM1.5 juta setahun bagi menyalurkan ubat- ubatan dan peralatan dialisis dengan sokongan yang tidak ditampung oleh hospital kerajaan kepada pesakit yang mengalami masalah buah pinggang.
Antara pelakon dan selebriti yang turut serta pada program ini adalah Ikon Selebriti & Pelakon Terliba Adeline Tsen, Sangeeta Krishnasamy dan P.Radhi @ P.Ramlee Remaja.
Untuk pendaftaran, orang ramai boleh membuat secara dalam talian sehingga 20 April 2023 ini menerusi muat turun aplikasi Vomos di Apple App Store dan Google Play Store.-KOSMO! ONLINE


Penduduk bimbang buaya sering muncul di longkang besar
Oleh NORHAFIZAN ZULKIFLI

14 Februari 2023, 8:38 pm
KUANTAN – Kelibat seekor buaya dipercayai spesies tembaga yang dilihat berjemur di longkang besar di Perkampungan Cenderawasih, Bukit Setongkol di sini menimbulkan keresahan dan kebimbangan penduduk.
Reptilia dengan ukuran kira-kira tiga meter itu diilihat naik ke tebing longkang besar terbabit pada pukul 4 petang tadi.
Seorang penduduk, Muhd. Idlan Subhi, 39, berkata, tahun ini sahaja sudah tiga kali dia melihat buaya itu berada di tebing longkang besar perkampungan berkenaan, tetapi hari ini saiz buaya itu dilihat lebih besar daripada biasa.
“Walaupun tiada apa-apa kejadian serangan buaya dilaporkan setakat ini, tetapi kita risau sebab kanak-kanak selalu bermain di sini.
“Bimbang juga kalau tiba-tiba ada budak terjatuh, ia pasti boleh mengundang bahaya, jadi kita merasakan perlu pemantauan daripada pihak berkaitan di kawasan ini,” katanya ketika ditemui di Perkampungan Cenderawasih di sini, hari ini.
Dalam pada itu seorang lagi penduduk, Mohd. Azhar Mat Kassim, 46, berkata, dia hanya mengetahui kehadiran buaya di kawasan terbabit selepas dimaklumkan isterinya kira-kira pukul 4 petang tadi.

“Saya bergegas ke lokasi kejadian dan apabila saya sampai, saya lihat saiz badannya besar, saya anggarkan buaya ini berukuran tiga meter panjang dan beratnya sekitar 200 hingga 250 kilogram.
“Kalau sebelum ini, saiz buaya yang datang berjemur di tebing longkang itu kecil sahaja, tetapi kali ini agak luar biasa besar,” katanya yang sudah dua kali melihat kelibat reptilia itu di lokasi sama. – KOSMO! ONLINE


Pemandu Iswara tular langgar motosikal, buat pusingan U diberkas
Oleh ISWAN SHAFIQ ISA

14 Februari 2023, 8:31 pm
SEBERANG PERAI – Polis sudah menahan seorang pemandu kereta jenis Proton Iswara Aeroback yang bertindak merempuh sebuah motosikal dan membuat pusingan U di Jalan Baru, Perai di sini semalam.
Dalam kejadian kira-kira pukul 10.40 pagi itu, suspek tempatan berusia dalam lingkungan 40-an diberkas sepasukan anggota polis ketika cuba melarikan diri ke arah Seberang Jaya.
Ketua Polis Daerah Seberang Perai Tengah, Asisten Komisioner Tan Cheng San berkata, pihaknya terkesan satu video tular berdurasi 14 saat yang dimuat naik menerusi satu laman sosial Facebook kira-kira pukul 2.30 petang tadi.
Menurutnya, siasatan polis mendapati, kejadian tersebut melibatkan seorang pemandu sebuah kereta jenis Proton yang bertindak melarikan diri semasa pemeriksaan cegah jenayah oleh anggota polis dari Balai Polis Perai.
“Seorang lelaki tempatan telah melarikan diri apabila diarah berhenti untuk pemeriksaan kerana didapati berada dalam keadaan mencurigakan.
“Semasa di tempat kejadian, anggota polis cuba menahan kereta tersebut, namun suspek telah bertindak melanggar motosikal anggota sehingga jatuh. Suspek kemudiannya membuat pusingan U dan melarikan diri ke arah Seberang Jaya.

“Dia berjaya ditahan dan hasil pemeriksaan ke atas suspek telah menemui beberapa senjata berbahaya dan dadah,” katanya dalam satu kenyataan di sini hari ini.
Berita beliau lagi, suspek kini ditahan di Ibu Pejabat Polis Daerah Seberang Perai Tengah untuk siasatan lanjut mengikut Seksyen 6(1) Akta Bahan Kakisan Letupan Senjata Api Berbahaya 1958.
Siasatan turut dijalankan di bawah Seksyen 186, Seksyen 353, Seksyen 506 Kanun Keseksaan, Seksyen 12(3) dan Seksyen 15(1)(a) Akta Dadah Berbahaya 1952. – KOSMO! ONLINE


Misi mencari mangsa lemas Sungai Dengkil masuk hari ketiga
Oleh MOHD. HUSNI MOHD. NOOR

14 Februari 2023, 8:42 pm
SEPANG – Misi mencari dan menyelamat seorang wanita yang dipercayai lemas di Sungai Dengkil, Ahad lalu masih diteruskan selepas mangsa gagal ditemui sehingga kini.
Ketua Polis Daerah Sepang, Asisten Komisioner Wan Kamarul Azran Wan Yusof berkata, misi hari ketiga menjejaki mangsa turut tidak menemui sebarang petunjuk.
Beliau berkata, liputan carian mangsa kini diperluaskan ke daerah Kuala Langat meliputi kawasan Banting dan Bukit Changgang.
“Operasi mengesan mangsa turut dibantu anggota bomba dan penyelamat Kuala Langat,” katanya ketika dihubungi, hari ini.
Sementara itu, jurucakap Jabatan Pertahanan Awam (APM) Daerah Sepang ketika dihubungi berkata, misi hari ketiga ditangguhkan pukul 6.30 petang tadi dan akan disambung pukul 8 pagi esok.
Media sebelum ini melaporkan, seorang wanita dikatakan terjun daripada sebuah jambatan di Dengkil sebelum dihanyutkan arus deras. – KOSMO! ONLINE


Tiga penerbitan memudaratkan moral dikenakan perintah larangan
Oleh EDDY AQMAL MOHAMED HAMIDI

14 Februari 2023, 8:22 pm
PUTRAJAYA – Kementerian Dalam Negeri (KDN) memaklumkan telah mewartakan Perintah Larangan terhadap tiga buah penerbitan susulan kandungannya yang dikesan mempunyai unsur memudaratkan kemoralan dalam kalangan masyarakat.
Kementerian tersebut dalam kenyataan berkata, tiga penerbitan tersebut adalah ‘The Tale of Steven’ (Warta Kerajaan P.U.(A) 24 bertarikh 20 Januari 2023), ‘Jacob’s Room To Choose’ (Warta Kerajaan P.U.(A) 25 bertarikh 20 Januari 2023) dan ‘Aku’ (Warta Kerajaan P.U.(A) 26 bertarikh 20 Januari 2023).
“‘The Tale of Steven’ dan ‘Jacob’s Room To Choose’ didapati mempromosikan gaya hidup
lesbian, gay, bisexual, and transgender (LGBT) dilihat sebagai satu bentuk ancaman terhadap nilai murni yang diajar agama dan didukung masyarakat Timur selama ini.
“Manakala kandungan penerbitan bertajuk ‘Aku’ didapati secara jelas mempunyai kandungan berunsur lucah dan tidak bermoral yang boleh memberi kesan buruk terhadap akhlak diri serta bertentangan dengan nilai-nilai kesopanan masyarakat Malaysia,” katanya hari ini.
Menurut KDN, Warta Perintah Larangan itu adalah selaras dengan peruntukan di bawah Seksyen 7(1) Akta Mesin Cetak dan Penerbitan 1984 (Pindaan 2012) yang menetapkan pencetakan, pengimportan, penghasilan, penghasilan semula, penerbitan, penjualan, pengeluaran, pengelilingan, pengedaran, atau pemilikan hasil penerbitan ini adalah dilarang secara mutlak di Malaysia.
Ujarnya, kerajaan komited mencegah penyebaran unsur-unsur yang memudaratkan kemoralan dalam kalangan masyarakat kerana ia secara tidak langsung boleh menyumbang ke arah keruntuhan bangsa dan Negara.

“Dalam hal ini, ketiga-tiga penerbitan tersebut dikenakan Perintah Larangan kerana terdapat kandungan yang mungkin memudaratkan kemoralan,” jelasnya.
Tambah kenyataan itu, mana-mana individu yang mencetak, mengimport, menghasilkan, menghasilkan semula, menerbit, menjual, mengeluar, mengeliling, menawarkan untuk menjual,
mengedar atau ada dalam milikannya bagi apa-apa jua maksud seperti itu apa-apa hasil penerbitan larangan adalah melakukan suatu kesalahan.
“Jika disabitkan bersalah, pelaku boleh dipenjarakan selama tempoh tidak melebihi tiga tahun atau didenda tidak melebihi dua puluh ribu ringgit atau kedua-duanya.
“Sekiranya masyarakat awam mendapati penerbitan di atas atau mana-mana penerbitan yang dikhuatiri melanggar undang-undang negara masih diedarkan di pasaran, aduan boleh dibuat kepada Bahagian Penguatkuasaan dan Kawalan, KDN,” tegasnya.
Aduan berkenaan boleh dibuat menerusi talian 03-88868047 atau faks 03-88891682 atau melalui Sistem Pengaduan Awam Bersepadu KDN di laman web http://moha.spab.gov.my. – KOSMO! ONLINE


Syarikat arah calon temu duga pakai topeng
Oleh KOSMO!

14 Februari 2023, 8:30 pm
BEIJING – Sebuah syarikat di Chengdu, China menjadi perhatian ramai kerana meminta calon temu duga memakai topeng bagi mengelakkan diskriminasi berdasarkan paras rupa, lapor laman berita Oddity Central semalam.
Chengdu Ant Logistics menjadi tajuk utama berita selepas klip video memaparkan proses temu duga syarikat logistik berkenaan tular di media sosial China baru-baru ini.
Video dirakam oleh salah seorang calon itu memaparkan sebilangan pemohon menanti untuk ditemu duga sambil memakai topeng.
Pegawai sumber manusia dan eksekutif syarikat juga dilaporkan memakai topeng muka.
Syarikat tersebut ketika mengulas mengenai video itu berkata, ia dirakam ketika pameran pengambilan pekerja dwitahunan,  manakala pemakaian topeng muka diperkenalkan untuk mengelakkan keputusan berat sebelah berdasarkan paras rupa.
Tambah Chengdu Ant Logistics, kaedah luar biasa pengambilan pekerja itu dilaksanakan bagi mengurangkan tekanan kepada  calon serta menekankan fakta bahawa syarikat itu menghargai kebolehan individu  berbanding penampilan mereka.

Video itu menjadi tular dan menerima banyak respons positif  orang ramai yang mengaku bahawa  mereka tidak kisah sekiranya diminta memakai topeng ketika ditemu duga.
“Sebagai seorang yang pemalu, saya akan menyukai sesi temu duga  demikian,” kata seorang netizen.
“Ini adalah kesamarataan. Wajah yang menarik tidak wajar menjadi sandaran,” kata seorang pengguna lain. – Agensi


Ketua Pengarah JBPM bersara wajib esok
Oleh KAMARIAH KHALIDI

14 Februari 2023, 8:48 pm
PUTRAJAYA – Timbalan Ketua Pengarah (Operasi) Jabatan Bomba dan Penyelamat Malaysia (JBPM), Datuk Abdul Wahab Mat Yassin dilantik sebagai Ketua Pengarah JBPM yang baharu, berkuat kuasa esok.
Beliau mengambil alih tempat Datuk Seri Mohammad Hamdan Wahid yang bersara wajib daripada perkhidmatan awam berkuatkuasa esok, selepas berkhidmat selama 35 tahun.
Majlis penyerahan nota serah tugas dan tongkat kuasa daripada Mohammad Hamdan kepada Abdul Wahab berlangsung di Ibu Pejabat JBPM di sini hari ini.
Selain itu, Mohammad Hamdan bersama isteri, Datin Seri Jamilah Hospin turut diraikan dalam majlis perbarisan penghargaan sebagai simbolik kepada persaraan beliau.
Selepas memeriksa perbarisan kawalan kehormat yang dianggotai dua pegawai dan 99 anggota lain-lain pangkat, Mohammad Hamdan dan isteri kemudiannya menaiki kenderaan istiadat yang ditarik oleh pegawai-pegawai kanan jabatan meninggalkan pekarangan ibu pejabat.
Mohammad Hamdan memulakan perkhidmatan di JBPM pada tahun 1988 dengan memegang beberapa posisi penting dalam jabatan termasuk Pengarah Bomba Wilayah Persekutuan Kuala Lumpur serta Penolong Ketua Pengarah Bahagian Perancangan, Penyelidikan dan Pembangunan JBPM.

Beliau juga pernah menjawat jawatan sebagai Pengarah Bahagian Operasi Kebombaan dan Penyelamat dan kemudiannya dilantik menjadi Ketua Pengarah JBPM pada 11 Jun 2018.- KOSMO! ONLINE


Salt Bae janji 5,000 hidangan sehari kepada mangsa gempa bumi
Oleh KOSMO!

14 Februari 2023, 9:00 pm
ANKARA –  Cef selebriti, Salt Bae  berjanji akan menyediakan 5,000 hidangan makanan sehari kepada mangsa gempa bumi kuat di Turkiye, lapor akhbar The Sun semalam.
Dia yang berusia 39 tahun menyifatkan makanannya sebagai ‘perkhidmatan paling penting’ kerana beribu-ribu penduduk hilang tempat tinggal selepas dua gempa bumi kuat melanda negara tersebut dan Syria  pada 6 Februari lalu.
Angka kematian akibat bencana itu meningkat lebih 35,000 orang semalam, manakala ribuan masih tertimbus di bawah runtuhan dan masa semakin suntuk untuk mengeluarkan mereka.
Dalam pada itu, cef yang dahagakan publisiti itu pernah diselar kerana telatahnya pada penghujung perlawanan akhir bola sepak Piala Dunia di Emiriyah Arab Bersatu akhir tahun lalu.
Ketika itu, dia dibenarkan masuk ke padang dan berswafoto bersama bintang Argentina, Lionel Messi serta bergambar dengan trofi kejohanan tersebut.
Salt Bae yang nama sebenarnya Nusret Gokce telah mengatur untuk menghantar dapur bergerak ke zon bencana gempa bumi.

Kemusnahan di Turkiye itu adalah akibat gempa bumi kuat berukuran 7.8 pada skala Richter  diikuti dengan gempa kedua bermagnitud 7.7. – Agensi


Malaysia mula langkah kanan di BAMTC
Oleh MUHAMMAD HELMEE RAMLI

14 Februari 2023, 8:15 pm
KUALA LUMPUR – Malaysia bermula garang pada Kejohanan Badminton Berpasukan Campuran Asia (BAMTC) di Dubai, Emiriyah Arab Bersatu (UAE) selepas mudah menjinakkan pasukan tuan rumah 5-0 dalam aksi sulung Kumpulan B sebentar tadi.
Keputusan itu dianggap permulaan positif buat skuad negara yang meletakkan sasaran mara ke separuh akhir bagi memburu slot automatik ke saingan Piala Sudirman 2023 di Suzhou, China Mei depan.
Pada pertemuan menentang UAE di Dubai Exhibition Centre, perseorangan lelaki negara, Lee Zii Jia memulakan cabaran Malaysia dengan menghadiahkan mata pertama apabila menewaskan Bharath Lateesh 21-12, 21-15 meskipun berdepan tentangan sengit di set kedua.
Kemudian, giliran Goh Jin Wei meletakkan Malaysia 2-0 di hadapan selepas juara remaja dunia dua kali itu mudah membenam cabaran Madhumitha Sundarapandian 21-0, 21-7 dalam acara perseorangan wanita.
Beregu lelaki, Teo Ee Yi-Ong Yew Sin terus menambah derita pasukan Timur Tengah itu apabila menang 21-11, 21-13 ke atas Dev Ayyappan-Dhiren Ayyappan dalam tempoh 25 minit untuk mata ketiga Malaysia, sekali gus menutup ruang buat UAE melakar kebangkitan.
Kemenangan yang dilakar rakan sepasukan lain terus membakar semangat beregu wanita, Pearly Tan-M. Thinaah untuk meletakkan Malaysia selesa mendahului 4-0 selepas menewaskan Sanika Dhawan Gurav-Taabia Khan 21-9, 21-8.

Hasrat UAE untuk sekurang-kurangnya mencuri satu mata menerusi acara beregu campuran tidak kesampaian apabila Tan Kian Meng-Lai Pei Jing melengkapkan kemenangan Malaysia selepas menang 21-10, 21-9 ke atas Dev Vishnu-Aleena Qathun.
Bagi aksi kedua Kumpulan B esok, Malaysia dijadualkan bertemu Kazakhstan sebelum berdepan cabaran sebenar menentang naib juara acara berpasukan campuran Sukan Komanwel Birmingham 2022, India Jumaat nanti. – KOSMO! ONLINE


Prestasi ekonomi 2022 tidak gambar situasi sebenar
Oleh ZULKIFLI MANZOR

14 Februari 2023, 7:55 pm
KUALA LUMPUR – Prestasi ekonomi negara pada tahun 2022 mencatat pertumbuhan 8.7 peratus tidak menggambarkan realiti sebenar kerana pertumbuhan mengikut suku tahun mencatat penurunan.
Ahli Parlimen Titiwangsa, Datuk Seri Johari Abdul Ghani berkata, trend pertumbuhan ekonomi Malaysia yang menurun sepanjang tahun lalu membimbangkan kerana negara berisiko terus ketinggalan berbanding negara ASEAN lain.
Menurut beliau, pada suku pertama 2022, ekonomi negara berkembang 3.8 peratus, suku kedua turun sikit 3.5 peratus dan suku ketiga jatuh kepada 1.9 peratus
“Namun yang membimbangkan saya apabila tiba suku keempat ekonomi Malaysia menguncup kepada -2.6 peratus.
“Bank Dunia pula meramalkan pada 2023 dan 2024 Malaysia hanya diunjur berkembang empat peratus dan turun 3.9 peratus pada 2024 yang bermakna ekonomi menurun lebih rendah berbanding purata perkembangan ekonomi sebelum Covid-19 antara 2017 hingga 2019 pada purata lima peratus.
“Jika dibandingkan negara ASEAN lain, Bank Dunia ramalkan Indonesia berkembang 4.8 peratus pada 2023 dan 4.9 peratus pada 2024. Filipina 5.4 peratus (2023) dan 5.9 peratus (2024). Vietnam diunjur berkembang 6.3 peratus (2023) dan 6.5 peratus (2024).

“Ini angka yang sepatutnya menjadi kebimbangan kita sebagai sebuah negara dan kerajaan untuk lihat bagaimana boleh menamatkan trend ini,” katanya ketika mencadangkan usul Titah Diraja di Dewan Rakyat hari ini.
Johari berkata, beliau bimbang jika trend itu berterusan dan unjuran Bank Dunia menjadi kenyataan akan menyebabkan peningkatan pengangguran dan pendapatan isi rumah tidak dapat menampung peningkatan kos sara hidup rakyat.
Dalam pada itu, beliau turut menyatakan kebimbangan dengan hasil keseluruhan Kerajaan Persekutuan tidak mencatat peningkatan ketara iaitu RM221 bilion pada 2021 hampir menyamai tahun 2017 iaitu RM220 bilion.
Ujar beliau, situasi itu merisaukan kerana penurunan hasil menyebabkan kerajaan berdepan defisit besar yang meningkat hampir RM100 bilion atau 5.6 peratus berbanding Keluaran Dalam Negara Kasar (KDNK) pada tahun lalu berbanding tiga peratus pada 2017.
Jelas beliau, pada tahun 2017 faedah hutang dibayar setahun hanya RM27.9 bilion atau 12.6 peratus daripada hasil kerajaan, tetapi tahun lalu ia meningkat kepada lebih RM43 bilion atau 14.6 peratus daripada hasil kerajaan.
“Pendapatan kurang, KDNK terkesan, defisit membesar, hutang meningkat antara cabaran negara hari ini untuk lihat keupayaan kita berdepan isu yang menyebabkan ekonomi kita terkesan pada masa akan datang,” katanya.
Beliau turut menggesa kerajaan mencari jalan mengurangkan kebergantungan kepada Petronas hingga menyebabkan agensi penarafan antarabangsa menurunkan penarafan syarikat petroleum negara.
Kata beliau, kerajaan secara purata antara 2018 hingga 2022 mengambil hampir RM60 bilion daripada Petronas, namun pada 2022 subsidi petrol dan diesel mencecah hampir RM80 bilion menyebabkan setiap pendapatan Petronas tidak dapat digunakan untuk membangunkan negara, sebaliknya hanya untuk subsidi.
Selain itu, beliau menyebut tentang Malaysia ketinggalan sebagai destinasi pelaburan pilihan berbanding Indonesia dan Vietnam. – KOSMO! ONLINE


Tangguh kahwin kerana bina rumah perlindungan kucing
Oleh KOSMO

14 Februari 2023, 7:30 pm
HANOI –  Sepasang kekasih menangguhkan perkahwinan mereka semata-mata mahu menggunakan wang simpanan yang ada untuk membina rumah perlindungan kucing, lapor portal berita VNEXPRESS semalam.
Pasangan muda itu telah meminta kebenaran ibu bapa masing-masing untuk menangguhkan perkahwinan supaya mereka boleh menggunakan wang simpanan menyewa sebidang tanah seluas 1,500 meter persegi untuk membina rumah yang lebih sesuai untuk kucing peliharaan.
Mereka membelanjakan 500 juta dong (RM92,143) untuk kos pembinaan rumah tersebut.
Do Duong Truc Lam dan kekasihnya, Ngo Dinh Van Khanh memelihara lebih 100 ekor kucing terbiar di tempat perlindungan haiwan tersebut di Bandar Raya Ho Chi Minh sejak 1 Februari lalu.
Semuanya bermula apabila Khanh dan Lam pulang lewat malam pada 2019 dan terserempak dengan empat ekor kucing terbiar berhampiran sebuah kuil di Daerah Binh Thanh.
Selepas itu mereka mula mengambil kucing jalanan untuk dipelihara dengan menggunakan dana peribadi dan hasil daripada sumbangan orang awam secara online.

Sekiranya keadaan cukup kritikal, Khanh dan Lam akan memanggil doktor haiwan dan membawa haiwan peliharaan itu untuk dirawat walaupun ia boleh menyebabkan mereka mengalami masalah kewangan. – Agensi


Amaran ribut petir di 10 negeri malam ini
Oleh MUHAMMAD NAJIEB AHMAD FUAD

14 Februari 2023, 7:59 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di 10 negeri hingga 10 malam ini.
MetMalaysia melalui hantaran di aplikasi Facebooknya memaklumkan, ia melibatkan negeri Kedah, Perak, Kelantan, Terengganu, Pahang, Selangor, Negeri Sembilan, Johor, Sarawak dan Sabah.
“Di negeri Kedah melibatkan (Baling dan Kulim), Perak (Hulu Perak, Kuala Kangsar, Kinta, Perak Tengah, Kampar, Hilir Perak, Batang Padang dan Muallim) , Kelantan (Gua Musang) dan Terengganu (Kemaman).
“Di Pahang (Tanah Tinggi Cameron, Lipis, Raub, Jerantut, Temerloh, Maran, Kuantan, Bera, Pekan dan Rompin), Selangor (Sabak Bernam dan Hulu Selangor), Negeri Sembilan (Jempol) dan Johor (Segamat, Kluang, Pontian, Kulai dan Johor Bahru).
Menurut kenyataan itu juga, turut menerima amaran itu di Sarawak melibatkan Miri (Beluru, Telang Usan, Miri dan Marudi) dan Limbang manakala Sabah di Pedalaman (Sipitang, Tenom dan Nabawan) dan Sandakan (Tongod).
Sementara itu, Jabatan Pengairan dan Saliran (JPS) melalui laman sesawangnya, mengeluarkan amaran sungai tahap bahaya di Johor, Kelantan dan Perak.

“Di Johor melibatkan Sungai Gemas di Kampung Lubok Kepong, Segamat dengan bacaan 19.13 meter (m), di Kelantan menyaksikan Sungai Pergau di Kampung Lawar, Jeli (105.07 m) manakala di Perak, Sungai Rala di Keramat Pulai, Kinta, (45.57 m),” kata info berkenaan. – KOSMO! ONLINE


GST tidak akan dikembalikan – PM
Oleh Abdul Rahman Razali

14 Februari 2023, 7:09 pm
GST tidak akan dikembalikan – PM | 15 MINIT MMTV 14 FEBRUARI 2023.


Gempa bumi Turkiye: Pasukan SMART berjaya keluarkan 50 mangsa terperangkap
Oleh KOSMO!

14 Februari 2023, 8:04 pm
PETALING JAYA – Pasukan Mencari Dan Menyelamat Khas Malaysia (SMART) berjaya menemui 50 mangsa tragedi gempa bumi di selatan Turkiye yang terperangkap di bawah runtuhan setakat petang tadi (waktu Malaysia).
Komander SMART, Mohd. Khairul Jamil berkata, angka tersebut membabitkan lima mangsa yang masih hidup manakala selebihnya telah meninggal dunia.
“Kesemua pasukan masih dalam keadaan yang baik termasuk keadaan moral mereka yang sentiasa komited dan kekal bersemangat dalam melaksanakan misi SAR.
“Kita telah buka dan teruskan lagi misi pencarian melibatkan tiga kawasan dengan menggerakkan lebih kurang 46 anggota untuk ditempatkan di kawasan berkenaan,” katanya menerusi siaran YouTube yang dikongsikan Agensi Pengurusan Bencana Negara (Nadma) di Facebook hari ini.
Dalam pada itu, Mohd. Khairul memaklumkan misi SAR berjalan lancar berikutan kerjasama baik oleh semua pihak termasuk agensi dari negara luar. – KOSMO! ONLINE


Anwar luang sedikit masa bertemu pendaki Malaysia Everest 2023
Oleh MUHAMMAD NAJIEB AHMAD FUAD

14 Februari 2023, 8:08 pm
PETALING JAYA – Biarpun sibuk dengan sidang Parlimen, Perdana Menteri, Datuk Seri Anwar Ibrahim sempat meluangkan sedikit masa mengadakan pertemuan singkat bersama pendaki Malaysia Everest (ME) 2023 di bangunan Parlimen hari ini.
Anwar melalui hantaran pada Facebooknya berkata, pada pertemuan singkat itu, beliau juga sempat menyampaikan pesanan agar pendaki negara sentiasa berada dalam keadaan bersedia serta sentiasa menjaga keselamatan ketika mendaki gunung berkenaan kelak.
“Dalam pertemuan singkat itu, saya menitipkan pesanan agar pasukan pendaki yang akan memulakan misi April ini untuk sentiasa menjaga keselamatan diri dalam apa jua keadaan.
“Saya juga yakin pasukan pendaki kita akan mencapai kejayaan menawan puncak tertinggi dunia sekali gus mengharumkan nama negara,” katanya di sini, hari ini.
Katanya, ME 2023 mendapat sokongan kerajaan dan Kementerian Belia dan Sukan dianjurkan Kelab Eksplorasi Altitud bertujuan menawan puncak tertinggi dunia dengan mempromosi perpaduan selain membina kepelbagaian bangsa. – KOSMO! ONLINE


Ketua Polis Balai Kuala Bera meninggal dunia ketika kejohanan sepak takraw
Oleh AZIZAH SHAFIEI

14 Februari 2023, 6:59 pm
RAUB – Ketua Polis Balai Kuala Bera, Sarjan Mejar Mohd. Anuar Saian,58, meninggal dunia ketika menyertai Kejohanan Sepak Takraw Piala Ketua Polis Pahang 2023 di Raub hari ini.
Dalam kejadian kira-kira pukul 12.55 tengah hari itu, mangsa dikatakan berhenti berehat di tepi gelanggang selepas perlawanan berpasukan acara veteran di Kompleks Rakan Muda Dong, Raub.
Ketua Polis Daerah Bera, Superintendan Zulkiflee Nazir, berkata, mangsa kemudiannya rebah dan tidak sedarkan diri menyebabkan ahli pasukannya bergegas memaklumkan kepada pihak penganjur.
“Petugas kesihatan yang berada di lokasi cuba melakukan rawatan Cardiopulmonary Resuscitation (CPR), namun mangsa masih tidak sedarkan diri.
“Mangsa telah dihantar ke Klinik Kesihatan Dong dengan ambulans dan disahkan meninggalkan dunia pada pukul 2.10 petang disyaki akibat serangan jantung,” katanya dalam kenyataan di sini hari ini.
Allahyarham meninggalkan seorang isteri dan tiga orang anak dikebumikan tanah perkuburan Bukit Keledang Kampung Paya Panjang petang ini. – KOSMO! ONLINE


Nombor plat R dilelong RM14 juta
Oleh KOSMO

14 Februari 2023, 8:00 pm
HONG KONG – Nombor pendaftaran kenderaan yang hanya mempunyai abjad tunggal,  R dijual pada harga HK$25.5 juta (RM14.1 juta) dalam satu acara lelongan di Hong Kong, lapor akhbar The Sun semalam.
Nombor plat itu dilelong Ahad lalu dan merupakan satu daripada 49 nombor yang dilelong semasa acara  lelongan Tahun Baharu Cina anjuran Jabatan Pengangkutan.
Ia juga merupakan nombor plat kedua termahal yang dijual di bandar raya itu. Huruf  tersebut dianggap membawa tuah.
Bidaan terhadap nombor plat R itu bermula pada harga HK$5,000 (RM2,769), namun ia meningkat dengan pantas dengan berpuluh-puluh pembeli berminat untuk membida.
Seorang pembida kemudian menawarkan harga HK$2 juta (RM1.1 juta) sebelum meningkat kepada HK$9 juta (RM4.9 juta).
Selepas kira-kira 60 pusingan bidaan, nombor pendaftaran itu akhirnya menjadi milik seorang pembida pada harga HK$25.5 juta (RM14.1 juta).

Seorang penjual nombor pendaftaran kenderaan memberitahu media sebelum lelongan bahawa jualan nombor plat R dijangka mencecah HK$10 juta (RM5.5 juta) kerana huruf itu dikaitkan dengan kereta lumba dan membawa tuah dalam kepercayaan masyarakat China.
Sementara itu, satu lagi nombor pendaftaran unik, 10VE Y0U dilelong pada harga HK$310,000 (RM171,740) pada hari pertama acara lelongan. – Agensi


Lelaki tawar khidmat kekasih upahan elak wanita sepi murung
Oleh KOSMO

14 Februari 2023, 7:00 pm
NEW DELHI –  Seorang lelaki dari Gurugram, India menawarkan khidmat menjadi teman lelaki sementara untuk mana-mana wanita yang enggan kesepian sepanjang minggu sambutan Hari Kekasih, lapor laman berita Times Now hari ini.
Shakul Gupta, 31, yang merupakan seorang juruteknik,  menawarkan khidmat ‘teman lelaki untuk disewa’ buat gadis bujang yang mahu berasa gembira.
Menurut lelaki berkenaan, tujuan utama dia menawarkan perkhidmatan sedemikian adalah untuk menghilangkan rasa sepi gadis yang masih bujang dan tidak mempunyai kekasih.
Tambahnya, perkhidmatan itu tidak bermotifkan komersial namun, lebih menekankan aspek fizikal.
“Saya boleh memberikan bahu untuk anda bersandar atau menjadi sahabat anda ketika Hari Kekasih tahun ini. Jika berasa malas, saya boleh memasak apa sahaja yang anda mahukan dan anda hanya perlu berehat,” katanya dalam keterangan hantaran yang dimuat naik di media sosial.
Shakul berkata, dia mula menawarkan perkhidmatan itu kepada golongan wanita kira-kira lima tahun lalu dan telah menghadiri lebih 50 temu janji.

Dia juga mengakui berasa gembira menghabiskan masa bersama pelanggannya.
Perkhidmatan yang ditawarkan lelaki itu adalah percuma kerana menurutnya, dia hanya meminta senyuman daripada wanita-wanita yang keluar bersamanya. – Agensi


Lebih RM25 juta berjaya dikumpul untuk mangsa gempa Turkiye-Syria
Oleh MOHD. HUSNI MOHD. NOOR

14 Februari 2023, 6:53 pm
PUTRAJAYA – Sebanyak RM25 juta berjaya dikumpulkan menerusi Majlis Sumbangan Dana Bencana bagi meringankan beban mangsa tragedi gempa bumi di Turkiye dan Syria.
Majlis penyerahan sumbangan dana itu disaksikan Perdana Menteri, Datuk Seri Anwar Ibrahim yang berlangsung di Kompleks Seri Perdana, di sini hari ini.
Sumbangan terbesar diterima daripada Yayasan Albukhary berjumlah RM10 juta, Gabungan Dewan Perniagaan dan Perindustrian Cina Malaysia (RM4.4 juta), Brahim Dewina Group (RM3 juta) dan YTL Corporation Bhd. (RM2 juta).
Penyumbang lain termasuk Yasayan Sime Darby sebanyak RM1.5 juta, NGO India Muslim (RM1.5 juta), Tenaga Nasional Bhd. (RM500,000), FGV Holdings Bhd ((RM500,000), Ranhill Holdings Bhd. (RM300,000) dan Microlink Solution Bhd. (RM100,000).
Sementara itu, Anwar dalam ucapannya berkata, majlis sumbangan dana tersebut sepatutnya berlangsung esok, namun diawalkan kerana beliau akan berangkat ke Turkiye malam ini.
Menurutnya, beliau dijadual bertemu Presiden Turkiye, Recep Tayyip Erdogan dan melawat mangsa gempa di negara itu sebelum bertolak pulang ke Malaysia pada esok.

“Setelah bercakap panjang dengan Erdogan, saya tidak dapat bayangkan kegelisahan beliau dan sebagai sahabat, elok saya turun secara peribadi.
“Langkah kerajaan membantu Turkiye adalah sebagai membalas jasa baik negara itu yang banyak membantu termasuk syarikat negara terutama ketika berhadapan pandemik Covid-19,” katanya.
Ujar beliau, tragedi gempa bumi yang berlaku di Turkiye-Syria adalah antara paling buruk dalam sejarah selain kejadian tsunami melanda Acheh, Indonesia sebelum ini. – KOSMO! ONLINE


Aplikasi MyJPJ perkenal ciri keselamatan baharu
Oleh TUAN NURHIDAYAH TUAN AB.GHANI

14 Februari 2023, 6:35 pm
KUALA LUMPUR – Menteri Pengangkutan, Anthony Loke Siew Fook memaklumkan pihaknya akan memperkenal satu lagi ciri keselamatan aplikasi MyJPJ dengan menggunakan nombor unik ‘alphanumeric identifier’ yang tertera di belakang lesen memandu.
Menurutnya, inisiatif itu bertujuan untuk memberi solusi serta memperketat lagi keselamatan pengguna susulan beberapa laporan yang diterima berkenaan kad pengenalan telah didaftarkan tanpa pengetahuan pengguna.
“Kita akan perkenalkan satu lagi ciri keselamatan iaitu dengan memasukkan nombor unik ‘alphanumerical identifier’ yang boleh didapati pada bahagian belakang lesen memandu. Pengguna yang mahu mendaftar perlu masukkan nombor unik berkenaan selain nombor kad pengenalan dan ‘password’.
“Bagi kes pendaftaran yang sudah wujud, kemungkinan pengguna telah mendaftar dalam aplikasi mySIKAP atau JP JeBid. Pengguna yang berdaftar dalam dua aplikasi tersebut, secara automatik berdaftar dengan MyJPJ,” ujarnya pada media selepas majlis pelancaran Arts On The Move (AOTM), di Stesen MRT Pasar Seni petang tadi.
Menurutnya, tanpa nombor unik berkenaan yang tertera di belakang lesen memandu, pengguna lain tidak dibenarkan mendaftar dan ini adalah satu lagi cara tambahan untuk memastikan keselamatan terjamin.
Jelasnya lagi, bagi individu yang belum mempunyai lesen memandu, mereka perlu hadir ke pejabat Jabatan Pengangkutan Jalan (JPJ) bagi membolehkan pendaftaran aplikasi berkenaan dibuat.

Seterusnya, pihaknya juga telah menjangka masalah teknikal aplikasi tersebut sebelum pengumuman pelancaran aplikasi MyJPJ empat hari lalu.
“Kita sudah menjangkakan perkara itu susulan ramai orang yang ingin memasuki aplikasi itu untuk mendaftar.
“Setakat pagi tadi, saya mendapat laporan bahawa aplikasi MyJPJ sudah stabil dan sejak hari pertama MyJPJ dilancarkan, terdapat 2.8 juta pengguna telah mendaftar cukai jalan serta lesen secara digital,” jelasnya.
Sehubungan itu, beliau berkata, pihaknya memerlukan sedikit masa bagi menambah baik fungsi aplikasi terbabit.
“Pada 10 Februari lalu, dalam masa satu saat sahaja ada lebih 500,000 orang cuba mendaftar MyJPJ jadi sudah tentu ia akan menyebabkan keterlewatan. Kita akan segera baik pulih aplikasi berkenaan,” jelasnya.
Sehubungan itu, beliau sekali lagi menegaskan bahawa penggunaan aplikasi MyJPJ untuk memaparkan Lesen Kenderaan Motor (LKM – pelekat cukai jalan) dan Lesen Memandu Malaysia (LMM) secara digital adalah tidak diwajibkan kepada semua pengguna jalan raya.
“Warga emas yang tidak memiliki telefon pintar atau mereka berada di kawasan kurang capaian internet terutamanya Sabah Sarawak masih boleh mendapatkan pelekat cukai jalan dan lesen fizikal daripada Jabatan Pengangkutan Jalan (JPJ) sekiranya perlu.
“Ia adalah pilihan, salah satu transformasi ke arah pendigitalan. Dalam proses pendigitalan ini, kita tidak buat secara paksaan kerana ia mengambil masa,” katanya. – KOSMO! ONLINE


Identiti tiga individu maut nahas di Port Dickson dikenal pasti
Oleh ZAKKINA WATI AHMAD TARMIZI

14 Februari 2023, 5:57 pm
PORT DICKSON – Identiti tiga individu iaitu dua wanita dan seorang remaja lelaki yang maut dalam kemalangan membabitkan dua buah kenderaan di Kilometer 20.8 Lebuhraya Seremban-Port Dickson (SPDH) menghala ke Port Dickson di sini petang tadi telah dikenal pasti.
Ketua Polis Daerah Port Dickson, Superintenden Aidi Sham Mohamed berkata, ketiga-tiga mereka dikenali sebagai R. Mogana, 35, ; M. Pangaja Valli, 51 dan S. Jagannath, 16.
Ujar beliau, ketiga-tiga mereka merupakan penumpang belakang kereta Toyota Camry yang terlibat dalam nahas dengan sebuah kereta pacuan empat roda, Toyota Hilx itu.
Menurut beliau, tiga lagi penumpang kereta tersebut iaitu, pemandu, S. Shanmugam, penumpang hadapan, S. Thibankumar, 23, dan seorang lagi penumpang belakang, L. Vinisha mengalami kecederaan patah tangan dan tulang rusuk.
“Lebih kurang pukul 1.30 tengah hari telah berlaku kemalangan maut melibatkan sebuah kereta Toyota Camry yang dinaiki empat orang lelaki dan dua wanita yang semuanya berasal dari Ampang, Selangor dengan sebuah kereta Toyota Hilux yang dipandu seorang lelaki.
“Toyota Hilux telah melanggar bahagian belakang kereta Toyota Camry menyebabkan tiga penumpang belakang kereta Toyota Camry tersebut maut di lokasi kejadian. Tiga lagi yang menaiki kereta yang sama mengalami kecederaan manakala pemandu Toyota Hilux yang merupakan lelaki berusia 45 tahun mengalami kecederaan ringan.

“Ujian saringan alkohol dan air kencing menunjukkan keputusan pemandu bebas alkohol dan dadah,” katanya dalam kenyataan hari ini.
Aidi Sham menambah, semua mangsa telah dibawa ke Hospital Port Dickson untuk bedah siasat dan rawatan manakala pemandu telah ditahan di Balai Polis Trafik Port Dickson bagi siasatan lanjut.
“Kemalangan disiasat di bawah Seksyen 41 (1) Akta Pengangkutan Jalan 1987 dan siasatan lanjut masih diteruskan,” katanya. – KOSMO! ONLINE


[VIDEO] 11 ditahan kes bertumbuk tular di Batu Pahat
Oleh MOHD SHARKAWI LONDING

14 Februari 2023, 6:06 pm
BATU PAHAT – Seramai 11 individu ditahan bagi membantu siasatan berhubung kejadian pergaduhan susulan sebuah video tular membabitkan seorang penghantar makanan dan beberapa individu yang lain.
Ketua Polis Daerah Batu Pahat, Asistan Komisioner Ismail Dollah berkata, kesemua lelaki yang ditahan berusia antara 17 hingga 62 tahun.
Menurutnya, mereka ditahan bagi membantu siasatan mengikut Seksyen 147 Kanun Keseksaan kerana merusuh.
“Polis Ibu Pejabat Polis Daerah (IPD) Batu Pahat menerima laporan polis pada pukul 2.30 petang semalam berlakunya pergaduhan antara pengadu dan ahli keluarganya dengan seorang lelaki penghantar makanan di sebuah rumah inap desa di Sri Gading, Batu Pahat, semalam.
“Dalam kejadian ini, penghantar makanan turut membuat laporan berhubung kejadian itu. Kedua-dua pengadu mengalami kecederaan pada bahagian kepala dan badan.
“Susulan laporan ini, polis menahan 11 lelaki warga tempatan berusia lingkungan 17 sehingga 62 tahun,” katanya ketika dihubungi di sini hari ini.

Ismail berkata, pihaknya masih melakukan siasatan lanjut dan mengenal pastu punca sebenar kejadian.
Katanya, polis menasihati agar pengguna media sosial tidak membuat sebarang spekulasi berkaitan kes berkenaan sehingga boleh menjejaskan siasatan.
Terdahulu, sebuah video berdurasi satu minit tiga saat menunjukkan seorang lelaki berkepala botak memakai baju merah memarahi seorang penghantar makanan.
Dalam video berkenaan juga mendapati penghantar makanan seperti hilang sabar setelah diprovok sebelum melepaskan tumbukan ke arah muka lelaki berkenaan.
Penghantar makanan itu kemudian jatuh setelah ditendang sebelum beberapa individu lain turut membelasahnya dan seorang wanita percayai isteri kepada penghantar makanan itu melindungi lelaki itu sebelum turut disepak. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


TMJ tak minat jadi pengurus Harimau Malaya – FAM
Oleh MEJA SUKAN KOSMO!

14 Februari 2023, 5:54 pm
PETALING JAYA – Presiden Persatuan Bola Sepak Malaysia (FAM), Datuk Hamidin Mohd. Amin mengesahkan Tunku Mahkota Johor (TMJ), Tunku Ismail Sultan Ibrahim tidak berminat untuk menjadi pengurus skuad Harimau Malaya.
Menurut Hamidin, perkara itu telah dimaklumkan TMJ sewaktu mengadakan pertemuan di Iskandar Puteri, Johor bersama ketua jurulatih skuad kebangsaan, Kim Pan-gon pada Sabtu lepas.
Hamidin berkata, Tunku Ismail berhasrat untuk membantu dengan cara menyediakan beberapa kelengkapan latihan yang komprehensif buat pasukan kebangsaan.
“Pertama, TMJ jumpa saya sebab nak tahu mengenai kemenangan saya (sebagai Ahli Majlis FIFA) di Bahrain dan beliau ucapkan tahniah.
“Kedua, saya nak jelaskan TMJ tidaak berminat nak memegang apa-apa jawatan (dalam skuad kebangsaan), sama ada pengurus pasukan atau apa sahaja.
“Sebaliknya TMJ nak usahakan untuk membantu pasukan kebangsaan daripada segi peralatan latihan atau apa yang boleh beliau buat terutama untuk persiapan ke Piala Asia 2023 nanti.

“Kemudian TMJ turut mempelawa untuk bermain di Stadium Sultan Ibrahim memandangkan Stadium Nasional Bukit Jalil akan ditutup sementara bermula Mac nanti.
“Pan-gon pun tiada masalah dengan perkara itu dan dia pun sukakan padang di Stadium Sultan Ibrahim selain fasiliti sains sukan yang ada dekat sana,” katanya ketika ditemui hari ini.
Kosmo! minggu lalu melaporkan FAM bersedia untuk berbincang mengenai dakwaan pemilik kelab Johor Darul Ta’zim (JDT) itu mahu menjadi pengurus baharu Harimau Malaya. – KOSMO! ONLINE


Banjir kilat sebabkan kesesakan di Selangor, Kuala Lumpur
Oleh NURUL IZZATI ZAINI

14 Februari 2023, 6:18 pm
PETALING JAYA – Banjir kilat dilaporkan di beberapa kawasan sekitar Kuala Lumpur dan Selangor sehingga menyebabkan kesesakan berikutan hujan lebat pada petang ini.
Menerusi Facebook Polis Kuala Lumpur, di Jalan Sri Permaisuri air bertakung paras betis dewasa serta keadaan jalan basah dan licin setakat pukul 5 petang ini.
“Di Jalan Cheras Petronas Pudu Ulu, banjir kilat turut dilaporkan sehingga menyebabkan air bertakung dan hanya satu lorong sahaja boleh dilalui.
“Banjir kilat paras buku lali dewasa turut terjadi di kawasan stesen Transit Aliran Ringan (LRT) Wangsa Maju, namun lalu lintas dilaporkan dalam keadaan lancar,” katanya.
Sementara itu, menerusi perkongsian beberapa pengguna di media sosial, kelewatan selama 40 minit dilaporkan dari arah Ampang menghala ke Terminal Bersepadu Selatan berikutan banjir kilat.
Cuaca hujan dan banjir kilat juga telah menambahkan lagi kelewatan di Jalan Tun Razak, Jalan Cheras, Jalan Loke Yew, Jalan Ampang, Jalan Pudu, Jalan Maharajalela, Jalan Genting Klang, Jalan Pahang dan Jalan Parlimen.

Situasi sama turut dilaporkan di beberapa tempat antaranya Jalan Tun Sambanthan, Jalan Damansara, Jalan Syed Putra, Jalan Raja Laut dan Jalan Bangsar. – KOSMO! ONLINE


Hospital Putrajaya perjelas isu tular di Twitter
Oleh MOHD RIDZAUDDIN ROSLAN

14 Februari 2023, 6:40 pm
PUTRAJAYA – Hospital Putrajaya mengambil maklum hantaran dibuat seorang pengguna media sosial berhubung isu kesesakan pesakit di jabatan kecemasan dan trauma hospital berkenaan baru-baru ini.
Pengarahnya, Datuk Dr. Nora’ Mohd. Said berkata, ketika kejadian yang berlaku pada syif malam, jumlah keseluruhan pegawai perubatan bertugas ialah 13 orang dan mereka ditempatkan di setiap zon di bilik rawatan.
“Petugas lain termasuk jururawat juga bertugas pada kapasiti maksimum iaitu bagi menangani kedatangan pesakit yang tinggi.
“Petugas-petugas telah berusaha untuk memberikan perkhidmatan terbaik bagi pesakit-pesakit yang datang ke jabatan kecemasan selain doktor serta kakitangan bergilir untuk memanggil pesakit,” katanya dalam satu kenyataan di sini tadi.
Katanya, bilangan pesakit pada pukul 11 malam sehingga 1 pagi di Zon Hijau pada 13 Februari 2023 sahaja ialah seramai 95 orang.
“Berhubung isu kerusi roda rosak dan tidak mencukupi, pihak hospital menyediakan 15 buah kerusi roda bagi pesakit memerlukan dan mereka boleh menukar kerusi roda pada bila-bila masa.

“Pesakit atau waris boleh memohon kerusi roda kepada petugas kaunter ‘triage’ yang disediakan. Waris juga boleh mendapatkan kerusi roda tambahan di kaunter keselamatan di lobi utama,” jelasnya.
Jelasnya lagi, buat masa ini, orang ramai tidak digalakkan oleh pihak jabatan kecemasan untuk berada di kawasan tidak sesuai atas faktor keselamatan.
“Ruang menunggu disediakan berhampiran kawasan kaunter farmasi jabatan kecemasan selain boleh menunggu di dalam kawasan ruang legar lobi utama.
“Orang awam juga dinasihatkan untuk mendapat rawatan di klinik kesihatan berhampiran terlebih dahulu bagi kes-kes bukan kecemasan dan memberi laluan kepada pesakit kritikal yang memerlukan rawatan segera,” jelasnya. – KOSMO! ONLINE


‘Penumpang’ bas hilang sekelip mata
Oleh KOSMO

14 Februari 2023, 6:30 pm
SINGAPURA – Satu klip video yang tular di media sosial Singapura memaparkan detik menyeramkan seorang pemandu bas apabila paparan rakaman kamera keselamatan pengangkutan awam itu menunjukkan penumpang yang sebenarnya tidak wujud.
Menurut portal berita Coconuts, laman TikTok paranormal tempatan,  Supernatural Confessions memuat naik klip video itu semalam.
Ia menunjukkan seorang pemandu bas melihat ada  seorang penumpang sedang duduk di aras atas bas dua tingkat itu. Gambarnya dapat dilihat pada  skrin tempat duduk pemandu.
Insiden seram 10 Februari lalu itu berlaku ketika pemandu berkenaan menamatkan syif kerja pada waktu awal pagi.
Berdasarkan rakaman kamera keselamatan sebelum itu, tiada seorang pun penumpang berada di dalam bas.
“Dia melihat  terdapat seseorang sedang duduk di aras atas bas namun, bas tersebut ketika itu tidak mempunyai penumpang.

“Pemandu membuat keputusan untuk memeriksa keadaan bas. Apa yang mengejutkan adalah tiada sesiapa pun di situ (kerusi yang menunjukkan imej penumpang),” demikian menurut keterangan video tersebut.
Pemandu bas  kemudian didengari memarahi entiti yang mengganggunya dan menegaskan bahawa dia hanya bekerja.
Video itu menjadi tular dengan netizen memberikan pelbagai komen.
“Saya percaya. Suami saya bekerja syif malam di Depoh Bas Bulim. Banyak kisah menyeramkan yang berlaku,” kata seorang netizen.
“Mungkin video penumpang telah dirakam sebelum itu. Jangan terlalu percaya ia berkaitan dengan aktiviti paranormal sehingga anda menghapuskan semua kesimpulan yang mungkin,” ujar seorang pengguna lain. – Agensi


Anthony Loke lancar Arts On The Move di Stesen MRT Pasar Seni
Oleh TUAN NURHIDAYAH TUAN AB.GHANI

14 Februari 2023, 6:14 pm
KUALA LUMPUR – Arts On The Move (AOTM) bakal mewarnai rangkaian rel selama enam bulan bermula hari ini di Stesen MRT Pasar Seni, Kuala Lumpur.
Menteri Pengangkutan, Anthony Loke Siew Fook berkata, Pasar Seni merupakan permata dalam sistem rangkaian rel kerana menjadi tumpuan untuk menerokai sejarah, warisan, budaya dan makanan.
“Dengan adanya AOTM, rangkaian rel ini akan menjadi lebih daripada sebuah tempat di mana anda menunggu untuk kereta api yang seterusnya.
“Ia boleh menjadi sebuah tempat di mana kita boleh membantu mengurangkan lagi gaya hidup monotoni yang dikaitkan oleh orang ramai dengan kehidupan bandar atau bekerja di bandar.
“Seterusnya, peluang bagi mewujudkan ruang untuk orang ramai membayangkan gaya hidup bandar yang lebih rancak dan mampan sambil memastikan ia saksama dan mudah diakses secara sosial,” katanya dalam majlis pelancaran AOTM, di Stesen MRT Pasar Seni, petang tadi.
AOTM ditubuhkan pada 2016 dengan matlamat untuk menghubungkan budaya melalui aktiviti seni dan budaya seperti persembahan secara langsung pameran dan teras sejarah bandar yang kaya dengan aset budaya ketara dan tidak ketara kepada sistem rangkaian rel.

“Ia dilaksanakan dengan kerjasama Prasarana di Stesen LRT Masjid Jamek dengan sokongan Yayasan Hasanah untuk tempoh dua tahun dan telah menghasilkan pengaturcaraan seni dan budaya yang pelbagai yang menarik minat khalayak dan pelawat Malaysia yang melintasi ruang tersebut,” ujarnya.
Dalam pada itu, Pengarah Urusan Think City, Hamdan Abdul Majeed, berkata, pihaknya berharap dapat memberi tumpuan kepada pengalaman budaya kolektif persekitaran Stesen MRT Pasar Seni dengan menerokai ruang yang dilalui setiap hari serta memberi nafas baharu kepada kawasan-kawasan sekitarnya.
“Ini merupakan antara stesen utama di Pusat Bandar Kuala Lumpur dan diharapkan kita dapat memperluas AOTM kepada stesen transit lain. Sambutan seni sebagai ruang alternatif telah berjaya dilaksanakan di bandar lain seperti Singapura, London dan New York.
“Usaha akan berterusan untuk meremajakan Kuala Lumpur untuk menjadi sebuah daerah kreatif dan budaya melalui jaringan aset warisan, tarikan budaya, stesen transit, taman hijau, dan perusahaan kreatif.
“Ini dapat mewujudkan destinasi dan tarikan kepada pengunjung di samping meningkatkan
lagi ruang awam untuk menyediakan persekitaran yang lebih selesa untuk rakyat Malaysia serta
para pelancong menerokai, bekerja, dan berulang-alik dalam bandar,” tambah Hamdan.
Selain menambah baik pengalaman penumpang melalui integrasi seni dan budaya tempatan
Malaysia ke dalam stesen, penggiat seni dan budaya dapat menzahirkan kreativiti dan bakat sambil memainkan peranan aktif dalam memulihkan bandar melalui warisannya.
Sementara itu, Ketua Pegawai Eksekutif Yayasan Sime Darby, Yatela Zainal Abidin berkata, sokongan pihaknya untuk AOTM adalah bertujuan untuk menjadikan seni lebih mudah diakses
oleh orang ramai sambil menyumbang kepada membina peluang pekerjaan untuk artis tempatan berbakat berkembang maju dalam industri seni.
“Dengan kerjasama pelbagai pihak berkepentingan yang sehaluan, kami berbangga kerana dapat menyumbang kepada blok pembinaan daerah kreatif dan budaya yang kian maju di Kuala Lumpur. Kami berharap dengan inisiatif seni kolaboratif terbuka untuk semua,” ujarnya. -KOSMO! ONLINE.